Тезкор-қидирув тадбирлари – қонун доирасида | NORMA.UZ\nОлий Мажлис Қонунчилик палатаси депутатлари, ЎзЛиДеП фракцияси аъзолари Қутлимурот БАБАШЕВ ва Полянте СВЕШНИКОВнинг муҳокама этилаётган «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида» Қонун лойиҳаси* бўйича фикрлари.\nУч йил олдин мамлакатимизда демократик ислоҳотларни янада чуқурлаштириш ва жиноий сохасидани эркинлантириш мақсадида 2012 йил 25 декабрда Ўзбекистон Республикасининг «Тезкор-қидирув фаолияти тўғрисида»ги Қонуни қабул қилинди. Мазкур Қонуннинг амалиётда қўлланилиши уни янада такомиллаштириш ҳамда амалдаги қонунчилик ва Ўзбекистон Республикасининг халқаро шартномалари билан уйғунлаштириш зарурати мавжудлигини кўрсатди.\nШу сабабли Бош прокуратура томонидан Миллий хавфсизлик хизмати, Ички ишлар вазирлиги, Давлат божхона қўмитаси, Олий суд ва Адлия вазирлиги билан ҳамкорликда тезкор-қидирув фаолияти масалаларининг айрим жиҳатларини ҳуқуқий тартибга солишда мавжуд бўшлиқлар ва номутаносибликларни бартараф этишни назарда тутувчи «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Қонун лойиҳаси ишлаб чиқилди. Агар қонун лойиҳаси тақдим этилган таркибда қабул қилинса, қўшимча молиявий харажатларни амалга ошириш зарурати бўлмайди.\nХусусан, «Тезкор-қидирув фаолияти тўғрисида» Қонун билан тезкор-қидирув соҳасидаги муносабатлар тартибга солинган бўлиб, ушбу муносабатлар устидан назоратни амалга ошириш прокурорлар зиммасига юклатилган. Шундан келиб чиқиб, ЖПКнинг 33 ва 34-моддаларига тезкор-қидирув фаолияти устидан прокурор томонидан назорат олиб боришни белгиловчи қўшимчалар киритилмоқда.\nШунингдек, «Тезкор-қидирув фаолияти тўғрисида» Қонунда «тезкор-қидирув тадбирлари», Ўзбекистон Республикаси Жиноят-процессуал кодексида (бундан кейин -ЖПК) эса «қидирув ҳаракатлари» атамалари ишлатилган.\nШундан келиб чиқиб, қонунларда қўлланилган юридик атамаларни бирхиллаштириш мақсадида ЖПКнинг 36-моддасининг биринчи қисми, 39-моддасининг учинчи қисми, 343-моддасининг биринчи қисми ва 355-моддасининг иккинчи қисми бешинчи бандидаги «қидирув ҳаракатлари» атамасини «тезкор-қидирув тадбирлари» атамасига алмаштирган ҳолда тегишли ўзгартиришлар киритиш таклиф этилмоқда. Бундан ташқари, ЖПКнинг 339-моддаси иккинчи қисмида кўрсатилган «тезкор-қидирув чоралари» атамаси «тезкор-қидирув тадбирлари» атамасига алмаштириш таклиф этилмоқда.\n«Тезкор-қидирув фаолияти тўғрисида» Қонуннинг 19-моддаси учинчи қисмида тезкор-қидирув тадбирларининг натижалари Жиноят-процессуал кодексига мувофиқ текширилганидан ва баҳоланганидан сўнг далиллар сифатида эътироф этилиши мумкинлиги кўрсатилган. Бироқ, ЖПКнинг 81-моддасига тезкор-қидирув тадбирларининг натижалари далил турларига киритилмаган. Шундан келиб чиқиб, ЖПКнинг 81 ва 87-моддаларига тезкор-қидирув тадбирларининг натижаларини далил турларига киритилишини назарда тутувчи ҳамда ЖПК талабларига жавоб бермаган тақдирда, далиллар сифатида фойдаланилмаслиги ҳақидаги қўшимчалар киритиш таклиф этилмоқда.\nЖПКнинг 329-моддаси иккинчи қисмида терговга қадар текширув ҳаракатлари давомида ўтказилиши мумкин бўлган тергов ҳаракатлари кўрсатиб ўтилган. Бироқ мазкур моддада терговга қадар текширув ҳаракатларини олиб бориш жараёнида тезкор-қидирув тадбирларини ўтказиш назарда тутилмаган.\nШу муносабат билан, мазкур моддага терговга қадар текширув ўтказаётган шахсга тезкор-қидирув тадбирларини ўтказиш ҳақида топшириқ бериш ваколатининг берилишини назарда тутувчи қўшимча киритиш мақсадга мувофиқ.\nТезкор-қидирув фаолиятини амалга оширувчи органлар терговчининг топшириқларини бажаришда тезкор-қидирув тадбирларини ўтказишнинг усул ва тактикаларини мустақил равишда танлаши мумкинлигини эътиборга олиб, ЖПКнинг 343-моддаси иккинчи қисми матнидаги «ва усуллари» сўзларини чиқариб ташлаш таклиф этилмоқда.\nБундан ташқари, «Тезкор-қидирув фаолияти тўғрисида»ги Қонуннинг 16-моддасига асосан фақатгина прокурор санкцияси ёки у билан келишилган ҳолда ўтказиладиган бир қатор тезкор-қидирув тадбирлари ўтказилиши мумкин. ЖПК нормаларини мазкур талабларга мослаштириш мақсадида\n382-моддасининг биринчи қисми ва учинчи қисмининг биринчи хатбошисида «тезкор-қидирув фаолиятини амалга ошириш» сўзларини киритиш, ЖПКнинг 382-моддаси учинчи қисми ўнинчи хатбошисида «ёзишмалар, телефон орқали сўзлашувлар ва бошқа сўзлашувлар, почта жўнатмалари, телеграф хабарлари ҳамда алоқа тармоқлари орқали узатиладиган бошқа хабарлар сир сақланиши ҳуқуқларини, уй-жой дахлсизлиги ҳуқуқини чекловчи тезкор-қидирув тадбирларини ўтказилишига» сўзлари билан тўлдириш таклиф этилмоқда.\nЮқорида қайд этилганлар билан бир қаторда, мазкур қонун лойиҳаси билан ҳуқуқни муҳофаза қилувчи органларнинг номланиши амалдаги қонунчиликка мослаштирилди. Жумладан, ЖПКнинг матнидаги «милиция» сўзи «ички ишлар органи» сўзларига, Бош прокуратура ҳузуридаги Департаментнинг номланиши эса Ўзбекистон Республикаси Президентининг 21.04.2006 йилдаги ПҚ-331-сонли қарорига мослаштирилди.\nБундан ташқари, қонун лойиҳаси «Тезкор-қидирув фаолияти тўғрисида» Қонуннинг 14-моддасига ўзгартиришлар киритишни назарда тутади.\nМазкур қонунни амалиётда қўллаш таҳлили қонунга тезкор-қидирув тадбирлари турларининг таърифини белгилаб қўйишга қаратилган ўзгартиш ва қўшимчалар киритиш зарурлигини тақозо этди.\nТезкор-қидирув тадбирларининг турлари Қонуннинг 14-моддасида кўрсатиб ўтилган бўлиб, улар: сўров; маълумотлар тўплаш; қиёсий текширув учун намуналар йиғиш; текшириш учун харид қилиш; назорат остида олиш; предметлар ва ҳужжатларни текшириш; тезкор кузатув; шахснинг айнанлигини аниқлаш; турар жойларни ва бошқа жойлар, бинолар, иншоотларни, жойнинг участкаларини ва транспорт воситаларини текшириш; почта жўнатмаларини, телеграф хабарларини ва бошқа хабарларни назорат қилиш; телефонлар ва бошқа сўзлашув қурилмалари орқали олиб бориладиган сўзлашувларни эшитиш; алоқанинг техник каналларидан ахборот олиш; тезкор киритиш; назорат остида етказиб бериш; ниқобланган операциялар; тезкор эксперимент.\nШу билан бирга, Қонунда тезкор-қидирув тадбирларининг турларини қисқача мазмун ва моҳиятини тафсиловчи нормалар келтирилмаган. Шу муносабат билан, мазкур нормалар тезкор-қидирув фаолиятини амалга оширувчи органларнинг махфий тусга эга бўлган идоравий ҳужжатларида кўрсатилган.\nЮқорида кўрсатилган ҳолатлар тезкор-қидирув тадбирларининг у ёки бу турини ҳар хил талқин этилишига шароит яратиб беради.\nШуни таъкидлаш зарурки, «Норматив-ҳуқуқий ҳужжатлар тўғрисида» Қонуннинг 27-моддаси иккинчи қисмига кўра вазирликлар, давлат қўмиталари ва идораларнинг давлат рўйхатидан ўтказилмаган норматив-ҳуқуқий ҳужжатлари тегишли ижтимоий муносабатларни ҳуқуқий жиҳатдан тартибга солиш учун асос бўлиб хизмат қилиши мумкин эмаслиги ва ҳуқуқий оқибатларга олиб келмаслиги белгиланган.\nТезкор-қидирув тадбирлари турларининг айримлари фуқароларнинг шахсий ҳуқуқ ва эркинликларини чекланиши (ёзишмалар, телефон орқали сўзлашувларнинг сир сақланиши, уй-жой дахлсизлиги) билан боғлиқ эканлиги сабабли уларни қонун билан аниқлаштириш зарур.\nШу билан бирга, таклиф этилаётган ўзгартиришлар миллий қонунчилигимизни БМТнинг коррупцияга қарши курашиш Конвенцияси талабларига мослашувини таъминлайди. Жумладан, Конвенциянинг 50-моддасида иштирокчи давлатлар тергов қилишнинг махсус турлари, хусусан, назорат остида етказиб бериш, электрон ва бошқа кузатув турлари ҳамда агент операцияларини қўллаши кўрсатилган. Халқаро тажрибани ўрганиш «Тезкор-қидирув фаолияти тўғрисида»ги қонунларда тезкор-қидирув тадбирлари турларининг тушунчаси белгилаб қўйилганлигини кўрсатди.\nЮқоридагилардан келиб чиқиб, «Тезкор-қидирув фаолияти тўғрисида» Қонунга тезкор-қидирув тадбирлари турларининг ҳар бирини қисқача мазмун ва моҳиятини очиб берувчи ўзгартиш ва қўшимчалар киритиш мақсадга мувофиқ.\nИшонамизки, мазкур қонун лойиҳасининг қабул қилиниши:\n- «Тезкор-қидирув фаолияти тўғрисида» Қонун нормаларини Жиноят-процессуал кодекси нормаларига мослаштириш ва уларнинг бир хил қўлланилишини;\n- амалдаги қонунчиликда мавжуд бўшлиқлар ва номутаносибликлар бартараф этилишини;\n- тезкор-қидирув тадбирлари турларининг тушунчасини аниқлаштириш ва шу билан қонуннинг бир хил шарҳланиши ва тезкор-қидирув тадбирлари ўтказишда қонунчиликни тўғри қўлланилишини;\n- бир-бирига ўхшаш тезкор-қидирув тадбирлари турларининг (масалан, текшириш учун харид қилишни назорат остида олишдан фарқлашни) маъносини тўғри тушунилиши ва аниқ белгиланишини;\n- миллий қонунчиликни халқаро ҳуқуқдаги тергов қилишнинг махсус усулларидан фойдаланиш билан боғлиқ талабларга мослашувини таъминлайди.\nҚонунларга риоя этилишини назорат қилиш прокуратурага топширилади\nЎзбекистонда янги паспорт ва чиқиш визаси олиш жараёнини тезлаштириш учун қандай ҳужжатларни тайёрлашим зарур?\nМудофаа ишлари бўлими ҳарбий ҳисобда туриш қоидалари бузилганлиги учун мени маъмурий жавобгарликка тортди. Мудофаа ишлари бўлими ходимлари ҳақлими?


Қашқадарёда 70 дан ортиқ шахс ЎИҲга аъзоликда айбланмоқда\nҚашқадарё вилоятида Ўзбекистон Исломий Ҳаракатига мансубликда айбланаёган 6 шахс 9 йилдан 15 йилга қадар муддатларга озодликдан маҳрум қилинди. Буларнинг 3 нафари эркак, 3 нафари аёл кишидир. “Эзгулик” жамиятига кўра, яна 60 дан ортиқ одам айни айблов билан судга тортилган.\n2014 йилнинг 7 июль куни Жиноят ишлари бўйича Қашқадарё вилояти судининг судьяси Г. Азизова раислигидаги маҳкама Ўзбекистон Исломий Ҳаракатига мансубликда айбланаёган 70 дан ортиқ шахснинг дастлабки 6 нафари устидан ҳукм ўқиди.\nБу ҳақда Ўзбекистон инсон ҳуқуқлари “Эзгулик” жамияти хабар тарқатган.\nЖамият хабарномасига кўра, фуқаролар Отабек Очилов, Зафар Пўлатов, Бахтиёр Бозоров, Лолахон Қудратова, Нигора Эрназарова ҳамда Азиза Мухитдиноваларни Ўзбекистон Республикаси ЖКнинг 155-моддаси (Терроризм), 159-моддаси (Ўзбекистон Республикасининг конституциявий тузумига тажовуз қилиш) ҳамда 2442-моддаси (Диний экстремистик, сепаратистик, фундаменталистик ёки бошқа тақиқланган ташкилотлар тузиш, уларга раҳбарлик қилиш, уларда иштирок этиш)да айбланиб, 9 йилдан 15 йилга қадар бўлган муддатларга озодликдан маҳрум қилинган.\nСуд ҳукмига кўра, бу шахслар Россия Федерациясига тирикчилик мақсадида боришиб, 2010-13 йилларда Покистон Ислом Республикаси ҳудудида фаолият юритаётган “Ўзбекистон Исломий Ҳаракати” ташкилотига аъзо бўлишган.\nТашкилот ғояларини мигрантлар орасида ёйиб, Ўзбекистондаги вазиятни беқарорлаштириш, конституциявий тузумга тажовуз қилиш ҳамда ўлкада халифатчилик давлатини қуришни режалаштиришган.\n“Эзгулик” жамиятининг судланувчилар ҳимоячилари ва қариндошларига таяниб айтишича, ҳозирги кунда Қашқадарёда “Ўзбекистон Исломий Ҳаракати”га мансубликда гумонланган яна 60 дан ортиқ шахсга нисбатан тергов ва суриштирув ишлари борилмоқда.\nИнсон ҳуқуқлари жамияти ўз баёнотида буюртма маҳкамаларда кечаётган бундай жараёнларни қоралаб, юқори инстанция судларини Ўзбекистон Республикаси ва халқаро ҳуқуқий нормаларга мутаносиб равишда қарорлар чиқаришга чақирган.\nЎзбекистон исломий ҳаракати Карачи аэропортига ҳужум учун масъулиятни зиммасига олди


ЎзА - ФУТБОЛ: голларга “бой” бўлган тур\n06.09.2018 10:46 Чоп этиш версияси\n“А” гуруҳида ўтказилган ўйинларнинг ярмида турнир жадвалининг юқори қисмида бораётган жамоалар хоҳ уйда ўйнашсин, хоҳ сафарда бўлсин очко йўқотишди. Пешқадам “Андижон” “Орол” майдонида дуранг ўйнади. Аслида Супер-лигани кўзлаётган андижонликлардан мухлислари фақат ғалаба кутишаётганди, ҳарқалай нукусликлар бу мавсумни кўнгилдагидек ўтказишмаётган аутсайдер сифатида шундай хулоса чиқаришга тўғри келаётганди. Бироқ пенальтидан гол уриб, ҳисобда олдинга чиқиб олган мезбонлар иккинчи бўлимда ўз дарвозаларидан айнан пенальтидан гол ўтказиб юборишди ва дурангга рози бўлишди. Турган гапки, дуранг мезбонларга маъқул келди, меҳмонларга эмас.\nСупер-лигага даъвогар иккинчи жамоа – “Сурхон” ҳам ўз майдонида дуранг ўйнаб қўйди. Ягона мақсад йўлида астойдил ҳаракат қилаётган термизликлар таркибни кучайтиришди, футболга бўлган муносабатни ҳам тубдан кўтаришди. Бироқ “Динамо”нинг тўсиғидан ўта олишмади. Ваҳоланки, самарқандликлар биринчи босқични кўнгилдагидек ўтказишмаган, очколар бўйича етакчилардан анча ортда қолган эди. Шундай бўлса-да, иккинчи босқичда “отга қамчини роса” босишяпти, бу кетишди, ким билади, “Динамо” барчани қувиб ўтиб, “улоқни илиб кетадими”. Лекин бу осон эмас. Негаки, мақсадга етиш учун биргина ўзининг ютуқлари кифоя эмас, таъқибчи рақиблар ҳам анча очко йўқотишлари талаб этилади. “Андижон” ва “Сурхон” эса осонгина таслим бўладиганлардан эмас...\nЮқори ўринларда бораётган биргина “Машъал” сафарда тўп суришига қарамай ғалаба қозона олди. Муборакликлар Урганчда маҳаллий “Хоразм” жамоасини мағлуб этишнинг уддасидан чиқишди ва турнир жадвалининг учинчи поғонасига кўтарилиб олишди. Кучли учликка чиқиб олган “Истиқлол” эса бу турда дам олгани учун яна бироз пастлашга мажбур бўлди.\nШу тариқа “Андижон” 24-турдан кейин 42 очко билан ҳамон пешқадамлик қилмоқда. Иккинчи ўринда бораётган “Сурхон”да 37, учинчи поғонадаги “Машъал”да эса 36 очко бор. “Норин” ва “Орол” жамоалари 15 ва 13 очко билан турнир жадвалининг қуйи поғоналарини эгаллаб туришибди.\nПро-лиганинг “В” гуруҳида ҳам бор антиқа натижали ўйинлар. Мисол учун “Ифтихор” ва “Локомотив-БФК” баҳсини олайлик. Олтиариқликлар ўз майдонида анча-мунчасига “бўйин эгадиганлардан” эмас, ҳатто гуруҳ етакчисини ҳам мағлуб этишнинг уддасидан чиқишган. Бироқ турнир аутсайдерига қарши ўйинда майдон эгалари 1:3 ҳисобида мағлубиятга учради. Қолган уч ўйинда мезбонларнинг яққол устунлиги қайд этилган натижаларда ўз аксини топди: “Шердор”-“Хотира-79” – 8:2, «Нурафшон»-«Ёзёвон» – 6:0, «Зомин»-«Ғиждувон» – 4:0.\nШу тариқа 24-турдан кейин турнир жадвалини “Нурафшон” жамоаси 41 очко билан бошқариб бормоқда. “Шердор” 39 очко билан иккинчи ўринга кўтарилиб олган бўлса, ўз ўрнини бўшатган “Ғиждувон”да 37 очко бор. Жадвалнинг пастидаги “фахрли ўринлар” эса “Хотира-79” (22 очко) ва “Локомотив-БФК” (13 очко) тегишли бўлиб турибди.\nНавбатдаги тур ўйинлари 12 ва 13 сентябрь кунларига белгиланган.


2 та қизил карточка кўрсатилган ўйинда "Қизилқум" "Бунёдкор"ни енгди\n26 июнь, 2021, 21:56\nТеглар:Суперлига | Қизилқум | Бунёдкор\nАсабий руҳда кечган ўйин ниҳоясига етди.\nЎзбекистон Суперлигаси 11-туридан ўрин олган "Қизилқум" - "Бунёдкор" учрашуви якунланди. Унда майдон эгалари 2:1 ҳисобида зафар қучди.\nДастлаб, 19-дақиқала Эркин Бойдуллаев ҳисобни очган бўлса, Мате Ватсадзе биринчи тайм сўнгида ҳисобни 2:0 кўринишига келтирди. 77-дақиқада Миржаҳон Мираҳмадов ҳисобдаги фарқни қисқартиришга муваффақ бўлди.\nЎйиннинг 85-дақиқасида футболчилар ўзаро жиддий тортишиб кетди. Натижада, Муҳсин Убайдуллаев ва Суҳроб Иззатов майдондан четлатилди.\nУшбу ғалаба натижасида навоийликлар очколари сонини 17 тага етказиб олган ҳолда, онлайн жадвалда 4-ўринга кўтарилиб олди. "Қалдирғочлар" ҳисобида 15 очко мавжуд.\nЭркин Бойдуллаев 20'\nМиржаҳон Мираҳмадов 76'\nСтадион: "Ёшлар". Навоий, 1567 томошабин\nУчрашув якунланди. "Бунёдкор" меҳмонда мағлубиятга учради.\nЖарима майдони ичига оширилган тўпни Нестеров ушлаб олди.\nГригалашвилини бугун тўхтатиш анча қийин бўлди. "Бунёдкор" футболчилари бу сафар ҳам унга нисбатан қоида бузди.\nБеҳруз Саъдуллоевнинг зарбасидан кейин Ягудин тўпни ушлаб олди.\nОртда қолган вазиятлар футболчиларни тизгиндан чиқариб юборди.\nИкки рақиб футболчиси Икромов ва Иззатовга қўли билан зарба берган Убайдуллаевни четлатиш тўғри қарор бўлиши мумкин, аммо жабрланувчи Иззатов нима сабабдан қизил карточка олгани ҳамон тушунарсиз.\nҲакам Иззатов ва Убайдуллаевни майдондан четлатди.\nМуҳсин Убайдуллаев ва Суҳроб Иззатов жанжаллашиб кетди. Футболчилар анча жиддий тортишди.\nБеҳруз Саъдуллоевнинг кучли зарбасидан кейин Ягудин тўпни қайтариб қолди.\nБир рақибини усталик билан алдаган Григалашвили ҳимоячилар томонидан тўхтатилди.\n"Қизилқум" сафида Жасур Азимов ўрнига Беҳруз Саъдуллоев майдонга тушди.\nГООООООООООЛ! Учрашувда ҳисоб қисқарди!\nЖарима майдони марказига оширилган тўпни Мираҳмадов дарвозага йўллади.\nТўлиқ устунлик "қалдирғочлар" томонда бўлиб турибди.\nЖарима майдони ташқарисидан йўлланган зарбани Нестеров ушлаб олди.\nСўнгги дақиқаларда Мақсудов шогирдлари фаолроқ ўйин кўрсатмоқда.\nМуҳаммадодил Қаҳрамонов ўйиндан ташқари ҳолатда қолиб кетди.\n"Бунёдкор" таркибида футболчи алмашди: Улуғбек Абдуллаев ўз ўрнини Муҳаммадодил Қаҳрамоновга бўшатиб берди.\nҚамбаров ўрнига Шерали Жўраев майдонга тушди.\nФайзулла Қамбаровга тиббий ёрдам кўрсатилмоқда. У ўйинни давом эттиролмайди.\nОлис масофадан берилган зарбани Нестеров ушлаб олди.\nМате Ватсадзе воқеалар ривожидан илгарилаб кетди. Унинг зарбаси ҳеч қандай аҳамият касб этмайди.\nСўнгги дақиқаларда "қалдирғочлар" нисбатан фаол ўйин намойиш этмоқда.\nЖарима майдони ичидан берилган зарбани Нестеров қайтарди.\nСалим Мустафоевга тиббий ёрдам кўрсатилмоқда.\nМақсудов шогирдлари стандарт вазиятга эга бўлди. Аммо жамоа ундан унумли фойдалана олмади.\nНавоийликлар иккинчи таймда ҳам тўпни ўзларида ушлаб турибди.\nБўлимлар оралиғида пойтахтликларда ўзгариш: Тўраев ва Эргашев ўрнига Рашидов ҳамда Иззатов майдонга тушди.\nҲисоб қисқариши мумкин эди! Хуршид Ғиёсовнинг яқин масофадан берган зарбаси анча ноаниқ кетди.\nМираҳматовнинг зарбасидан сўнг Нестеров тўпни ушлаб олди.\nТўраев ҳакамнинг қарорига жиддий эътироз билдирмоқда. Унда сариқ карточка бор(!).\nГООООООООООЛ! "Қизилқум" ҳисобдаги фарқни оширди!\nЭлгужа Григалашвилининг зарбасидан кейин тўп Ватсадзега тегиб дарвоза тўридан жой олди.\nҲужумдаги қўполлик ишлатгани учун бу сафар Қамбаровга сариқ карточка кўрсатилди.\nЭлгужага нисбатан қоида бузган Тўхтасинов огоҳлантирилди.\nИкромоқнинг узатмасидан кейин Ғиёсов тўпга ета олмади.\nКичик фоллар сабаб ўйин темпи бироз пасаймоқда.\nГригалашвилининг навбатдаги хавфли зарбасини Ягудин қайтарди.\nЭркин Бойдуллаев огоҳлантирилди.\nСалим Мустафоевнинг зарбасидан кейин дарвозабон катта қийинчилик билан тўпни қайтарди.\nГолдан руҳланган мезбонлар фаолликда давом этмоқда.\nГООООООООЛ! Мезбонлар ҳисобни очди!\nБойдуллаев бурчак зарбасини тўғридан тўғри дарвозага йўллади. Тўп ҳеч кимга тегмай дарвоза тўридан жой олди.\nЖарима майдонига ёриб кирган Элгужанинг зарбасини дарвозабон қайтарди.\nФаррух Икромовнинг олис масофадан берган зарбаси бироз ноаниқ кетди.\nМақсудов шогирдлари майдон марказини ўз назорати остига олишга уринмоқда.\nЖарима майдони ичида тўпни қабул қилган Григалашвили зарба йўллай олмади.\nБу сафар рақибига нисбатан қалтис ҳаракат қилган Тўраевга сариқ карточка кўрсатилди. Футболчилар асабларини жиловлаб олиши лозим.\nМараҳматовга сариқ карточка кўрсатилди. "Бунёдкор" футболчилари бундан норози.\nТомонлар устунликни қўлга олишга уринмоқда.\nЁлғиз ўзи рейд уюштирган Григалашвилини ҳимоячилар тўхтатди.\nИлк сониялардан тошкентликлар тўп назоратини ўз қўлларига олди.


«Сен шошқалоқсан, эй Абу Бакра» | Azon.uz - Ахборот-таҳлилий портал\n1518 23:00 07.03.2020\nЧунки инсонлар мақташганда ҳаддан ошишади. Мақтовчи шахснинг ё ҳислари устунлик қилиши мумкин, ёки муҳаббати кўзини ўтмайдиган қилиб қўйган бўлиши мумкин.\nАммо Аллоҳнинг мақтови муносиб бўлган зотга муносиб зот томонидан муносиб мақтов бўлади.\nРасулуллоҳ саллоллоҳу алайҳи ва саллам ғазаб пайтида ҳам, розилик пайтида ҳам, тинчликда ҳам, урушда ҳам, сафарда ҳам, муқимликда ҳам гўзал хулқ узра эдилар.\nКаттага ҳам, кичикка ҳам, дўстга ҳам, душманга ҳам гўзал муомалада эдилар.\nИнсонлар хато қилганида ҳам уларнинг хатосини тўғирлаб қўйиш учун ҳам гўзал услублар қидирар эдилар. Гоҳида насихат беришдан олдин кишиларни хотиржам қилиб олар эдилар.\nАбу Бакра(Абу Бакр эмас) розиёллоҳу анҳу бир куни Расулуллоҳ саллоллоҳу алайҳи ва салламнинг ортларида намоз ўқиш учун масжидга келди. Келганида Расулуллоҳ саллоллоҳу алайҳи ва саллам рукуъ ҳолатидан кўтарилаётган эдилар. Абу Бакра масжидга кирибоқ сафга қўшилмасдан , рукуъга етиш учун орқароқда туриб иқтидо қилиб қўя қолди. Намоз тугагач Абу Бакра розиёллоҳу анҳу Расулуллоҳ саллоллоҳу алайҳи ва салламнинг олдиларига келиб воқеани айтиб бердилар. Шунда Расулуллоҳ саллоллоҳу алайҳи ва саллам унга дедилар:\n"Аллоҳ (ибодатга бўлган) ҳирсингни зиёда қилсин. Қайтиб бундай қилма!".\nНасиҳатдаги одобга боқ. У зот саллоллоҳу алайҳи ва саллам унга "сафда турмасдан рукуъ қилишинг жоиз эмас эди" демадилар.\n"Сен шошқалоқсан, эй Абу Бакра" демадилар.\nИйжобий гап билан бошладилар: "Аллоҳ (ибодатга бўлган) ҳирсингни зиёда қилсин".\nЯъни, Абу Бакранинг биринчи рукуъга етиб олишга бўлган ҳирсини мақтадилар. Сўнг тўғри йўлни ўргатиб қўйдилар.\nИнсон аввал мақтовни қабул қилса, сўнг танқидни қабул қилишга очиқ қалб билан тайёр бўлади. Инсонлар билан муомалада бу жуда муҳимдир.\nУйингда зиёфат қилдинг. Хотининг овқатни шўр қилиб қўйди. Сен унга ёлғиз қолганингизда бундай дегин: "Баракаллоҳ! Овқат ширин бўлибди. Қўлинг жуда ширин-да! Аммо фалончининг тавоғида туз озгина кўпроқ тушибди. Келаси сафар эҳтиёт бўл!".\nАна шунда хотининг сенинг мулоҳазаларингни очиқ қалб билан қабул қиладиган бўлади.\nАгар унга дабдурустдан "Овқатни дабдала қилибсан. Сенинг ўзи онанг шунақа, овқат қилишни билмайсанлар. Одамларнинг олдида мени шарманда қилдинг" каби гапларни гапирсанг унинг туйғулари умуман тескари томонга ўзгаради.\nСенинг бир ишчинг бор. У кечикиб келади. Сен унга: "Кечикиб келишингни йиғиштир. Ишламоқчи бўлсанг вақтида кел" дейишнинг ўрнига унинг қалбини асир қилиб "сен ўзинг яхши ишчисан. Ишингни кўнгилдагидек бажарасан. Аммо вақтга бироз эътибор берсанг яхши бўлади. Сенда ҳамкасбларингга бош бўладиган қобилият бор" каби гапларни гапирсанг натижани кўрасан.\nБиз эса биров билан муомала қилишдан олдин шунақа қиламизки, у биз билан ўзи ўртасида баланд девор қилиб олади. Уларга гапирсак бу қулоғидан кириб наригисидан чиқиб кетади.\nАгар биз унга аввал ижобий ишларини айтиб сўнгра салбийларини айтсак, бу унинг қалбига собит қолишига ёрдам беради иншааллоҳ!\nАбу Бакр Сиддиқ розияллоҳу анҳу Махсус шошқалоқлик Мақолалар\n774 19:30 06.03.2021\n2920 21:00 03.08.2020\n2092 03:00 17.05.2020\nЭнг шижоатли ким?\n2012 07:00 28.02.2020\n2508 07:30 21.02.2020


Эфиопия пойтахтида Александр Пушкин ҳайкали ўрнатилади\n12 Авг 2019 1429\nЯқинда ўрнатиладиган янги ёдгорлик Аддис-Абеба шаҳрига ўрнатилган шоирнинг иккинчи ҳайкалига ва халқлар дўстлиги тимсолига айланади.\nЭфиопиянинг Москвадаги элчиси Алемайеху Теген Аргау шоирга атаб яна бир катта ёдгорлик яратиш режаси ҳақида гапирди. «Ушбу лойиҳа билан эфиопиялик ва россиялик ҳайкалтарошлар, олимлар, тарихчилар жамоаси билан шуғулланади», дея унинг сўзларини келтиради РАА «Новости».\nЁдгорлик муаллифларидан бири - ҳайкалтарош Алексей Чебаненко. Россия ва ЮНЕСКО рассомлар уюшмаси аъзоси, Греков номидаги Россия Мудофаа вазирлиги ҳарбий рассомлар студияси аъзоси гап умумий баландлиги беш-беш ярим метрли бронза ҳайкал ҳақида бораётганини таъкидлади. Пушкин ҳайкалининг бўйи уч метрни ташкил этади. Гранит пойдеворда эса буюк шоирнинг бобоси, келиб чиқиши африкалик бўлган Абрам Ганнибал акс этади.\nҲайкалтарошнинг айтишича, лойиҳа аллақачон тасдиқланган ва ҳозирда унинг жойлашувини тасдиқлаш жараёни кетмоқда. Дастлабки тахминий режага кўра, ёдгорлик пойтахт марказидаги майдонга ўрнатилади. Ҳайкални яратиш учун эса тахминан уч ойдан олти ойгача вақт кетади.


2021 йилда қайси касб эгаларининг иш ҳақи ошиши маълум қилинди - Hidoyat.uz\nАсосий саҳифа Янгиликлар 2021 йилда қайси касб эгаларининг иш ҳақи ошиши маълум қилинди\nЧоп этилди Yanvar 6, 2021 2021 йилда қайси касб эгаларининг иш ҳақи ошиши маълум қилиндиda fikr bildirishni o'chirish\n“Superjob” портали таҳлилчилари 2021 йилда қайси касб эгаларининг иш ҳақи ошиш кутилаётганини ўрганиб чиқди.\nУнга кўра, жорий йилда IТ мутахассислари, фармацевтлар ва шифокорларнинг даромади ўсиши кутилмоқда.\nТаҳлилларга қараганда, биринчи тоифадаги касб вакилларининг иш ҳақи 10-11, фармацевтларники 12-14 ҳамда шифокорларники эса 12-15 фоизга ошиши кутилмоқда.\nШу билан бирга, таҳлилчилар 2021 йилда меҳнатга ҳақ тўлашнинг янги схемалари пайдо бўлишини ҳам тахмин қилишмоқда. Қайд этилишича, шундай схемалардан бири ойнинг бошида кейин ишлаб бериш шарти билан катта миқдорда аванслар олишни ўз ичига олувчи “кредит учун иш” бўлиши мумкин.\nБундан ташқари, хизмат кўрсатиш, ишлаб чиқариш, қурилиш ва коммунал соҳалардаги иш жойларига бўлган талаб ошиши ҳам кутилмоқда.\n“Россия ва Хитой пандемиядан ғолиб бўлиб чиқмаслиги керак!”


ЭКСТРЕМИСТИК ОҚИМЛАРДАН САҚЛАНАЙЛИК — Zamaxshariy.uz\nЭкстремизм ва терроризмга қарши мафкуравий курашда мутаассиб кучларнинг инсонларнинг ҳуқуқ ва эркинликларини, ҳаётий манфаатларини поймол этишга қаратилган ҳатти-ҳаракатлари ва ушбу жиноятларини яшириш мақсадида илгари сураётган диний сиёсий ғоялари соф ислом таълимотига зид эканлигини муқаддас манбалар ососида фош этиш муҳим аҳамият касб этади.\nХа, экстремизм ўлим, офат, вайроналик демакдир. Унинг энг оддий оммавий шакли ижтимоий экстремизм булса, энг хавфлиси сиёсий экстремизмдир. Мутаассиблар томонидан жамиятда оммавий ваҳима уйғотиш мақсадида, тинч аҳоли бозор, масжид, кўча, метро каби одам гавжум жойлар портлатиб юборилмоқда. Ироқ ва Сурия ҳудудларида ҳалигача давом этиб келаётган қонли тўқнашувларда Ўзбекистондан ҳам баъзи ёшларнинг борлиги яна бир бор барчамизни огоҳликка чорлайди. Зеро, ислом дини таълимотида динга даъват қилишда мажбурлаш ва куч ишлатиш қатъий қораланади. Жумладан, Қуръони каримда: “Динда зўрлаш йўқ, зеро, тўғри йўл янглиш йўлдан ажрим бўлди”, дейилади. (Бақара сураси, 256 оят). Қуръоннинг 50 дан зиёд сурасидаги юзлаб оятларда мусулмонлар мўмин-қобиллик, тинчлик ва бағрикенгликка чақирилган. Мусулмонлар учун энг афзал амал ҳақида келган ҳадисда шундай дейилади: “Расуллуллоҳ (с.а.в) дан сўрадилар: Эй, Расуллуллоҳ! Мусулмонларнинг афзали қайси кишидир? У Зот (с.а.в): “Қўлидан ва тилидан бошқа бошқалар озор топмаган кишидир” – деб жавоб бердилар\nШу маънода экстремизм қандай шакл ва кўринишда бўлмасин ижтимоий носоғлом мухит ва муносабатлар махсулидир. Биргина ИШИД ташкилоти хақида гапирадиган бўлсак, тузулганидан бери номи бир неча бор ўзгарган. Йўлбошчиси Абу Бакр Бағдодий халифа деб эълон қилингач “Ислом давлати” деб атала бошлади. Асл мақсади Ислом динига, пок эътиқодга қарши курашиш бўлган бу каби ташкилотларнинг харакати туфайли “жиход”, “хижрат”, “халифа” каби тушунчалар янглиш маъно касб этмоқда. Бу сохта салафийли кғояларини шиор қилиб олган гурсўхталар хатто яқин келажакда Макка шахри, хусусан, Каъбани вайрон қилиш режасини ошкор қилмоқда. Биз ислом учун жанг қиламиз деб хар куни минглаб бегунох одамларни ёстиғини қуритяпти, болалар, аёллар, қарияларни ўлдиряпти. Интернет орқали асир олинганларни намоишкорона қатл этаётгани ва бошларини тепаётганини намоиш қилмоқда. Бутун ислом олами уламоларининг хеч бири, бу давлатни тан олмади. Аслида бу ташкилот ислом динига мутлақо алоқаси йўқ . Демак, экстремизм ва мутаассиблик даъволари, мукаддас динимиз акидалари, халкимиз қадриятларига ёт, бегона ғоялардир. Колаверса жангарилик, нохақ қон тўкиш, Аллох азиз қилган инсон зотига азият етказиш гунохи аъзим хисобланади. Пайғамбаримиз Мухаммад алайхис салом хадиси шарифларида фитна ер юзида ухлаб ётган нарсадир, ким уни уйғотса унга Аллохнинг лаънати бўлсин, деб мархамат килганлар:\nХазорасп туманидаги “Шайх Ҳусайн бобо”\nPrevious Post:ЯХШИЛИК ҚИЛИШГА ШОШИЛАЙЛИК


Навбат Youтube га келди\n25 ноябр 2020, Тошкент вақти: 10:48\nЖаҳондаги энг машҳур порталлардан бири бўлмиш Youтube шиори - Ўзингни кўрсат!\nАйримлар Ўзбекистонда Youтube Интернет порталининг уч ойдан буён тўсиб қўйилганини мусулмонларга қарши қаратилган “Фитна” фильмининг Интернет орқали намойиши билан боғласа, аксарият кузатувчилар бу цензура ортида сиёсий мотивлар мавжудлигини таъкидлаётир.\nYouтube.com портали видео ва аудио файлларни кўрсатишга мўлжалланган. Унга видео ёки аудио жойлаштириш жуда осон. Компьютердан хабардор ҳар қандай одам ҳеч бир муаммосиз ўзи истаган видеотасвирни унга бемалол жойлаштириши мумкин.\nYouтube порталининг Ўзбекистонда уч ойдан зиёдроқ вақтдан буён тўсиб қўйилаётгани ҳақидаги хабарни «Фарғона.ру» ахборот агентлиги тарқатди.\nБу маълумотни мустақил журналист ва ҳуқуқ фаоли Абдураҳмон Ташанов ҳам тасдиқлади.\n«Жуда кўп сайтлар сингари Youtube.com саҳифаси ҳам бир неча ой олдин тўсиб қўйилган эди. Бу тўсиқ шу қадар мукаммал ва охирги техник имкониятлардан шу даража яхши фойдаланилганки, ҳатто прокси сайтлар билан ëки айланиб ўтиш орқали ҳам кириш имконияти деярли йўқ. Чунки айланиб ўтиш йўллари билан кирсангиз озгина вақт кўрсатади-ю, кейин яна узилиб қолади»,- деди А.Ташанов.\n«Фарғона.ру» ахборот агентлиги раҳбари Даниил Кислов Youtube тахминан 15 апрелдан бошлаб тўсиб қўйилгани, бунга бу порталда Нидерландиянинг “Фитна” фильми намойиш қилина бошлагани сабаб бўлиши мумкинлигини билдирди.\nҲозир Швецияда яшаётган ўзбекистонлик журналист Қудрат Бобожонов эса порталга тўсиб қўйилишини сиёсий сабаблар билан боғлайди.\n“Чунки мухолифатдаги партиялар кўпинча ўз видеороликларини Youtube га жойлаштиради. Бу энг арзон тизим. Мана шу имконият орқали Европада бўлаëтган акциялар, тадбирларнинг видеотасвирлари Интернетга қўйилади. Шу асосда маълумотлар Ўзбекистонга кириб боради. Бу тўсиқ шунинг олдини олиш мақсадида қилинган. Кейинги пайтда М.Солиҳнинг атрофида бирлашган мухолифатчилар бу имкониятлардан фойдаланишга фаол киришди. М.Солиҳнинг чиқишлари, асосан, шу сайт орқали тарқатилди. Бу омил шу тизимга тўсиқ қўйилишига туртки бўлди, деб ўйлайман”,- деди Қ.Бобожонов.\nАбдураҳмон Ташанов ҳам Youtube.com айрим ўзбекистонлик эркин фикрли шахсларнинг минбарига айланаётгани ва бунинг Ўзбекистон ҳукуматига ёқмаслиги аниқлиги ҳақида гапирди.\n“Мухолиф фикрлар, ҳукуматга қарши қарашлар ëки маълум даражада ҳукуматни танқид қилувчи видеороликлар пайдо бўла бошлади. Ҳатто шу сайтдан фойдаланиб ўзининг ҳақ сўзини ëки кескин чиқишларини қўйишга интилаëтган Интернет фойдаланувчилари бўлди. Ўз фикрини билдирувчилар командаси шакллана бошлагани учун ҳукумат бошқа сайтлардан хавотирга тушгани сингари Youtube.com дан ҳам хавотирга тушди. Менимча, ҳар бир сўз, ҳар қандай демократик қараш Ўзбекистон ҳукумати томонидан таъқиб қилинади ва бу нарсадан Youtube.com ҳам холи эмас”,- деди А.Ташанов.


Нима учун мусулмонлар Ҳаж маросимини адо этишади? » Тавҳид\nНима учун мусулмонлар Ҳаж маросимини адо этишади?\n1,127 марта ўқилган\nАлбатта ҳамд-мақтовлар Аллоҳгадир. Биз Ундан ёрдам беришини ва гуноҳларимизни кечиришини сўраймиз. Гуноҳларимиздан ҳамда қилмишларимизнинг ёмонлигидан Аллоҳдан паноҳ тилаймиз. Аллоҳ кимни ҳидоят қилган бўлса, бас – уни ҳеч ким адаштира олмайди ва кимники У адаштирган бўлса, бас – унинг ҳидоят қилувчиси йўқ. Гувоҳлик бераманки, Аллоҳдан ўзга илоҳ йўқ, У ягонадир, Унинг бирон шериги йўқ ва Муҳаммад соллаллоҳу алайҳи васаллам Унинг бандаси ва элчисидирлар.\nҲаж… Аллоҳ Таоло моддий жиҳатдан ва жисмонан қодир бўлган ҳар бир мусулмон эркак ва аёлга умри давомида бир марта ҳаж ибодатини адо этишни фарз қилган. Ҳаж Исломнинг беш устунларидан биридир. У ҳижратнинг, яъни Расулуллоҳ соллаллоҳу алайҳи васаллам Маккадан Мадинага чиқиб кетганларининг олтинчи йилида фарз бўлган. Ҳажнинг фарзлигини инкор этадиган мусулмон кофирга айланади. Ҳаж қилишга имкони бўла туриб, уни адо этмаган киши Қиёмат куни жавобгар бўлади.\n«Йўлга қодир бўлган одамлар зиммасида Аллоҳ учун Байтни ҳаж қилиш (фарзи) бордир» (Оли Имрон сураси, 97-оят).\n«Ислом беш устунга бино қилинган: «Аллоҳдан ўзга илоҳ йўқ ва Муҳаммад соллаллоҳу алайҳи васаллам Аллоҳнинг элчиси», деб гувоҳлик бериш, намозни барпо қилиш, закотни ўташ, Маккага ҳаж қилиш ва Рамазон ойида рўза тутиш» (Бухорий ва Муслим ривоятлари).\nРасулуллоҳ соллаллоҳу алайҳи васаллам ҳажни «ибодатнинг чўққиси» деб атаганлар. Аллоҳ Таоло Ҳажни гуноҳ ва зулм қилмаган ҳолда адо этган мусулмоннинг ўтган барча гуноҳлари ўчирилишини, натижада у худди янги туғилган гўдак каби бегуноҳ одамга айланишини ваъда қилган.\nҲаж ва Умранинг фазилат ва фойдалари\nҲаж ва Умра (кичик ҳаж) мусулмонларнинг амалга оширишлари тарғиб этилган солиҳ амаллардандир. Кўпчилик мусулмонлар ушбу тақво амалини адо этишга ошиқадилар. Аммо баъзилар вафот топгунларига қадар ҳам уни адо қилишга имкон топа олмайдилар. Бунга уларнинг умрлари қисқалиги ёки уни адо этиш учун маблағ жиҳатидан ҳеч қачон қодир бўлмасликлари сабаб бўлади.\nҲажни адо этиш Аллоҳнинг мусулмонлардаги ҳаққидир. Мол-дунё ва бошқа керакли воситаларга эга бўлганларнинг барчасига ушбу ҳақни адо этиш вожиб бўлади. Аллоҳ Таоло шундай деган:\n«Йўлга қодир бўлган одамлар зиммасида Аллоҳ учун Байтни ҳаж қилиш (фарзи) бордир. Кимда-ким (буни) инкор этса, бас, албатта, Аллоҳ оламлардан беҳожатдир» (Оли Имрон сураси, 97-оят).\nАбу Ҳурайра разияллоҳу анҳу ривоят қиладилар: «Бир куни Расулуллоҳ соллаллоҳу алайҳи васалламдан: «Энг афзал амал қайси?», – деб сўралди. У киши: «Аллоҳга ва Унинг Расулига иймон келтириш», – деб жавоб бердилар. Сўровчи одам: «Ундан кейин-чи?» – деб сўради. Расулуллоҳ соллаллоҳу алайҳи васаллам: «Аллоҳ йўлида жиҳод қилиш», – деб жавоб бердилар. Сўровчи одам: «Ундан кейин энг яхши нарса нима?» – деб яна савол берди. У киши: «Ҳажжи мабрур (яъни, гуноҳлардан холи ҳамда Аллоҳнинг қабули ва ризоси билан тақдирланган нуқсонсиз ҳаж)», – деб жавоб қилдилар» (Имом Аҳмад ривоятлари).\nАбу Ҳурайра разияллоҳу анҳу ривоят қиладилар: Расулуллоҳ соллаллоҳу алайҳи васаллам дедилар: «Аллоҳнинг розилиги учун ҳажни адо этган ҳамда бузуқ ишлар ва гуноҳлардан четлашган киши ҳаждан худди онасидан туғилгандек барча гуноҳлардан пок бўлган ҳолда қайтади» (Бухорий ва Муслим ривояти).\nКунлардан бир куни Оиша разияллоҳу анҳо: «Ё Расулаллоҳ, соллаллоҳу алайҳи васаллам! Жиҳод амалларнинг энг афзалидир. Шундай экан, биз (аёллар) ҳам унда фаол бўлмаган ҳолда иштирок этишимиз керакми?» – дедилар. Расулуллоҳ соллаллоҳу алайҳи васаллам жавоб қилдилар: «Сизлар учун энг яхши жиҳод ҳажжи мабрурдир» (Бухорий ва Муслим ривоятлари).\nАбу Ҳурайранинг ривоят қилишларича, Расулуллоҳ соллаллоҳу алайҳи васаллам: «Ҳаж қариялар, заифлар ҳамда аёллар учун жиҳоддир», – деб айтганлар (Ушбу ҳадис Насбуъ томонидан ривоятчиларнинг саҳиҳ силсиласи билан келтирилган).\nАбдуллоҳ ибн Аббос разияллоҳу анҳумо ривоят қиладилар: Бир киши Арафот тоғидаги адирда ўз маркабини миниб кетаётиб, ногаҳон қулаб тушди ва вафот этди. Расулуллоҳ соллаллоҳу алайҳи васаллам: «Унинг танасини ювинглар, боши билан юзини очиқ қолдириб, эҳромда (ҳожилар киядиган икки бўлак мато – таҳририят изоҳи) кўминглар. Қиёмат куни у талбия (ҳожи овозини чиқариб, «Лаббайкаллоҳумма лаббайк…», деб айтадиган сўзлар – таҳририят изоҳи) айтган ҳолда тирилади», – дедилар (Бухорий ва Муслим ривоятлари).\nҲаж кимларга фарз?\nҚуйидаги шартлар мавжуд бўлган ҳар бир инсон учун ҳаж қилиш фарздир:\n1. Ислом, яъни мусулмон бўлиш; Ҳаж кофирга фарз эмас.\n2. Оқил бўлиш; Ҳаж ақлан заиф ва руҳан хаста одамга фарз эмас.\n3. Озод бўлиш; Ҳаж қулга фарз эмас, чунки у ўз хожасининг мулкидир.\n4. Балоғат ёшига етган бўлиш; Ҳаж ёш болага фарз эмас. Мабодо ёш бола ҳаж қилса, ундан ҳажни адо этиш мажбурияти соқит бўлмайди ва у балоғат ёшига етганидан сўнг яна бир бор ҳажни адо этиши лозим бўлади.\n5. Сафарга қодир бўлиш; Ҳаж қилиш жуда камбағал одам учун фарз эмас.\n6. Йўлнинг бехатар бўлиши; Агар кема ёки бошқа маркаб (транспорт воситаси) турини хатар остига қўядиган уруш кетаётган бўлса, ёки йўлда ноқулайликлар бўлса, ё эса бошқа хавфли вазиятлар мавжуд бўлса, у ҳолда ҳажни адо этиш фарз бўлмайди.\nМусулмон киши ҳаж қилишга қодир бўлсаю, бироқ кексалиги ёки касалмандлиги сабабли уни адо эта олмаса, бошқа бирон кишини ўз номидан ҳаж қилишга юбориши мумкин (буни «ҳажжи бадал» дейилади – таҳририят). Аёл кишига ҳаж сафарида ўз эри ёки маҳрами (у аёлга уйланиши мумкин бўлмаган эркак қариндоши) ҳамроҳ бўлиши керак.\nБалоғатга етган мусулмон киши учун умри давомида ҳажни фақат бир марта адо этиш фарздир. Агар бир марта тўғри адо этилса, қайтадан ҳаж қилиш лозим саналмайди.\nИброҳим алайҳиссалом Намруд ибн Канъон исмли золим подшоҳ ўз одамларига барча янги туғилган чақалоқларни ўлдиришни ҳамда одамлар тош ва бут-санамларга сиғинишларини буюрган кунларда дунёга келдилар. Намрудга фолбин ва мунажжимлар: «Сенга тобеъ бўлган одамлар орасида ҳукмронлигинг ниҳоясига етишига сабабчи бўладиган бир бола туғилади», – деганлари боис, у қўрқиб кетган эди. Бироқ Аллоҳ Таоло Иброҳимни золим подшоҳнинг қўлидан асради.\nБолалик чоғларида у киши Ҳақни топишни жуда қаттиқ истардилар. Ҳатто бир куни тунда осмонни томоша қилаётиб, Иброҳим алайҳиссалом бошқа юлдузлардан ажралиб турган ўзига хос бир юлдузни пайқаб қоладилар ва: «Мана шу – Раббим», – деб айтадилар. Бироқ, юлдуз ботиб кетгач: «Мен ботиб кетгувчиларни ёқтирмайман», – дейдилар. Қуёш ва Ой билан ҳам худди шундай воқеа содир бўлганидан сўнг Иброҳим:\n«Мен тўғри йўлни танлаган ҳолимда юзимни осмонлар ва Ерни ихтиро этган Зотга қаратдим. Мен мушриклардан эмасман», – дея эълон қиладилар (Анъом сураси, 75-79 оятлар).\nИброҳим алайҳиссалом пайғамбар бўлганларидан сўнг одамларни ягона Аллоҳга ибодат қилишга чақирдилар. Бироқ, одамларнинг барчаси, жумладан у кишининг оталари ҳам, бундан бош тортишди. Бир куни оталари ва бошқа одамлар йўқликларида Иброҳим болтани олиб, бутхонадаги барча бутларни синдириб ташладилар ва фақат энг катта бутни қолдирдилар. Мушриклар буни пайқаганларидан сўнг Иброҳимдан: «Буни ким қилди?» – деб сўрашди. Иброҳим эса: «Энг катта бутдан сўранглар», – деб жавоб қилдилар. «Нима учун сизлар хатто гапира олмайдиган, қимирлай олмайдиган ёки тушунмайдиган нарсаларга ибодат қиласизлар?» – дейдилар Иброҳим. Мушриклар ғазабланиб, у кишини оловга ташлаб ўлдирмоқчи бўладилар. Лекин Аллоҳ Иброҳимни яна асрайди.\nКейинроқ Иброҳим алайҳиссалом Шом (Сурия), Фаластин ва Мисрга сафар қиладилар.\nИброҳим алайҳиссаломнинг Сора ва Ҳожар исмли иккита аёллари бўлган. У кишининг биринчи фарзандлари Ҳожардан бўлган Исмоил эди. Ундан кейин Сорадан Исҳоқ исмли ўғил кўрганлар.\nАёллари Ҳожардан чиройли ўғил – Исмоил туғилгач, Аллоҳ Таоло Иброҳим алайҳиссаломга Ҳожар ва Исмоилни олиб, уйни тарк этишни амр қилади. Улар Сафо ва Марва деб аталувчи икки кичик тепалик яқинидаги экин ўсмайдиган кимсасиз водийга етиб келгунча узоқ сафар қиладилар. Бу жойни биз ҳозирда Макка деб биламиз. Ўша даврда Макка қурғоқчилик ҳукм сурган, ташландиқ ва гиёҳ унмайдиган макон эди. Иброҳим алайҳиссалом аёллари ва ўғилларига фақатгина битта чарм халтада бир неча дона хурмо ҳамда сувли мешни қолдириб, уларни тарк этишга буюриладилар.\nИброҳим алайҳиссалом ортга қайта бошлаганларида, Ҳожар онамиз: «Бизларни бирон тириклик ёки бошқа нарса бўлмаган бу водийга ташлаб қаерга кетаяпсиз?» – деб орқаларидан эргашадилар. Ҳожар бу саволни қайта-қайта такрорлайдилар, аммо Иброҳим алайҳиссалом уларга бирон нарса деб жавоб бермайдилар. Шунда Ҳожар: «Аллоҳ сизни шу ишни қилишга буюрдими?» – деб сўрайдилар. Иброҳим алайҳиссалом: «Ҳа», – дейдилар. Шунда Ҳожар: «Ундай бўлса, У бизни бу ерда ҳалок бўлиб кетишимизга йўл қўймайди», – дейдилар. Шу сўзларни айтиб, Ҳожар Иброҳим алайҳиссалом қолдириб кетган жойга қайтиб борадилар.\nИброҳим алайҳиссалом тоғнинг Ҳожар ва Исмоилга кўриниши қийин бўлган тор сўқмоғига етгунча юришда давом этадилар. Ўша ерда тўхтаб, Байтул Ҳаром томонга юзланадилар ва қўлларини кўтариб, мана бу дуони ўқийдилар:\n«Эй Раббимиз! Мен зурриётимдан (бир қисмини – ўғлим Исмоил ва унинг онаси Ҳожарни) Сенинг ҳурматли Байтинг ҳузуридаги экин ўсмайдиган бир водийга жойлаштирдим. Эй Раббимиз! (Улар) намозни мукаммал адо этсинлар, деб (шундай қилдим). Бас, Сен ўзинг одамларнинг дилларини уларга мойил қилиб қўйгин ва уларни (барча) мевалардан озиқлантиргин, шояд (шунда) шукр қилсалар» (Иброхим сураси, 37-оят).\nЗамзам булоғининг очилиши\nКўп ўтмай, ҳали чақалоқ бўлган Исмоил чанқайди ва сув ичишни хоҳлаб йиғлай бошлайди. Ҳожар онамиз нима қилишни билмай, сув қидириб бир у тепаликка, бир бу тепаликка 7 марта югурадилар. Шунда Аллоҳ Таоло мўъжиза содир қилади – Исмоилнинг оёқлари остидаги ердан булоқ отилиб чиқа бошлайди…\nИбн Аббос разияллоҳу анҳу ривоят қилишларича, Расулуллоҳ соллаллоҳу алайҳи васаллам: «Мана бу икки тоғ ўртасида саъй қилишнинг келиб чиқиши мана шундандир», – деганлар.\nҲожар онамиз бу ҳолатни узоқдан кўриб, югуриб келадилар. Шундай қилиб, уларнинг ҳаётлари сақланиб қолади.\nИброҳим алайҳиссалом ўз ерлари ва қавмларини тарк этганларида Аллоҳ Таолодан солиҳ фарзанд ато этишини сўраган эдилар. Шундан сўнг Аллоҳ Таоло у кишига Исмоил исмли солиҳ фарзанд хушхабарини беради. Исмоил у кишининг тўнғич ўғиллари эди. У Иброҳим алайҳиссалом олтмиш олти ёшга тўлганларида дунёга келган. Исмоил алайҳиссалом ўсиб чиройли бола бўлиб қолган пайтларида Иброҳим алайҳиссалом ўғилларини қурбонлик қилишга буюрилганликлари ҳақида туш кўрадилар. Улар бу туш ҳақида Исмоилга айтиб берадилар.\n«У (яъни, Иброҳим алайҳиссалом): «Эй, ўғилчам, мен тушимда сени (қурбонлик учун) сўяётганимни кўрмоқдаман. Энди сен ўзинг нима раъй (фикр) қилишингни бир ўйлаб кўргин», – деди. Лекин унинг ўғли довюрак бола эди. У отасига деди: «Эй, отажон, сизга (тушингизда Аллоҳ томонидан) буюрилган ишни қилинг. Иншоаллоҳ, мени сабр қилувчилардан топурсиз» (Соффот сураси, 103-оят).\nАммо Аллоҳ Таоло Иброҳим алайҳиссаломга фарзандларини қурбон қилдирмади. Иброҳим алайҳиссалом қурбонлик учун мўлжалланган жойга етиб келиб, ўғилларининг бўйнига пичоқни қўйганларида Аллоҳ қурбонликни охирига етказишдан тўхтатиб қолди. Шундан сўнг Аллоҳ Таоло унинг ўрнига қурбонликка сўйилиши учун бир жонлиқ юборди.\nАллоҳ Таоло Иброҳим алайҳиссаломнинг ўз суюкли фарзандини қурбон этишга тайёр эканлигидан шу даражада рози бўлдики, мўминларга бу кунни Ийдул-Азҳо (Қурбонлик байрами) деб нишонлашни буюрди. Ҳар йили бутун дунё мусулмонлари Иброҳим алайҳиссаломнинг Аллоҳга бўлган иймонларини эслаш учун жонлиқ қурбон қиладилар.\nКаъбанинг бунёд этилиши\nИброҳим алайҳиссалом ва уларнинг ўғиллари Исмоил алайҳиссалом Байтуллоҳни (Каъбани) қуришликка буюриладилар ва бу ишни қандай амалга ошириш борасида Аллоҳ Таоло уларга кўрсатма беради. Улар яқин атрофдаги тепаликлардан тош келтириб, ишга киришадилар. Иброҳим алайҳиссалом ушбу муборак макон ва унинг аҳли ҳаққига дуо қиладилар:\n«Қачонки, Иброҳим ўз ўғли Исмоил билан биргаликда Уй (Байтуллоҳ) нинг пойдеворини кўтарар эканлар, (шундай дуо қилдилар): «Эй, Раббимиз, биздан (ушбу ишимизни) қабул айла. Албатта Сен эшитувчи ва доно Зотдирсан! Эй, Раббимиз, бизни ўзингга бўйинсунувчи қилгин ва зурриётимиздан ҳам Сенга итоат қиладиган уммат (чиқаргин)! Шунингдек, бизга (ҳажга доир) ибодатларимизни кўрсатиб бер ва тавбаларимизни қабул эт! Албатта Сен тавбаларни қабул этувчи, раҳмли зотдирсан» (Бақара сураси, 127-128-оятлар).\nШунингдек, Иброҳим алайҳиссалом ўз қавмлари – Макка аҳолиси орасидан Аллоҳнинг динини таълим берадиган пайғамбар туғилишини сўраб дуо қиладилар. Уларнинг дуолари ижобат бўлади – уларга пайғамбар юборилади. Юборилган пайғамбар тили ва ирқидан қатъий назар барча одамларга пайғамбар қилиб юборилган эди. Унинг исми Муҳаммад эди. У Исмоил алайҳиссалом авлодидан бўлиб, барча пайғамбарларнинг муҳри ва Аллоҳнинг бутун инсониятга юборган охирги пайғамбари эди.\nИлк ҳаж чақириғи\nАллоҳ Таоло Иброҳим алайҳиссаломга Каъбани у ерда ибодат қилишга келганлар учун поклашни ва одамларни ҳаж қилишга чақиришни амр қилади. Бугунги кунда миллионлаб одамлар ҳар йили пайғамбарлар Иброҳим ва Муҳаммад соллаллоҳу алайҳи васалламнинг суннатлари бўлган чақириққа ижобат қилиб бу ерга келадилар.\nЎша замондан буён Ер юзининг турли бурчакларида яшовчи имконият ва саломатлиги яхши бўлган барча мусулмонлар зиммаларига умрларида бир марта ҳаж ибодатини адо этиш фарз қилинган.\nҲаж ва умра қандай адо этилади?\nБиринчи: Поклик ибодатдир. Покланиш ҳам ўз-ўзидан яхши амал саналади. Боз устига Исломда бу диний мажбурият ҳамдир. Ҳожи эҳром кийишидан олдин тирноқларини олиши, мўйлабларини қисқартириши, танасидаги ортиқча тукларни олиб ташлаши ва ғусл қилиши лозим. Шундан сўнг ҳожи ҳаж либосини кийиб, эҳром ҳолатига киради ва «мийқот» номи билан танилган махсус белгиланган жойларнинг биридан ҳажга ният қилади.\nМасжидул-Ҳаром томон борар экан, ҳожи овозини чиқариб: «Лаббайкаллоҳумма лаббайк…», – дея талбия айтиб кетади. Ҳожи сафари давомида талбияни тез-тез такрорлаб туриши керак.\nҲожи эҳром ҳолатига кирганда, ҳажнинг қайси турини адо этмоқчилигини ният қилиши лозим. Ҳажни қуйидаги уч хил турнинг бирини ният қилиш билан амалга оширишга киришилади:\n Ат-Таматтуъ нияти: Таматтуъни ният қилган ҳожи мийқотда эҳромга кираётганида, аввал умрани ният қилади, шундан сўнг Макка томон йўл олади. Умрани адо этганидан сўнг ҳожи эҳром ҳолатидан чиқади ва ҳаж бошланишини кутади. Ҳаж бошланганда ҳожи Маккада яна қайтадан эҳром ҳолатига кириб, ҳажни адо этишга киришади.\n Ал-Қирон нияти: Бунда ҳожи мийқотда умра ва ҳажни баб-баравар адо этиш нияти билан эҳромга киради. Бу ҳолда у Маккага киргач, даставвал умрани адо этади. Шундан сўнг то ҳажни ҳам охиригача адо этмагунича эҳром ҳолатида қолиши керак бўлади.\n Ал-Ифрод нияти: Ҳожи мийқотда фақат ҳажнинг ўзини адо этиш нияти билан эҳромга киради.\nИккинчи: Ҳожи «Ат-Таматтуъ» ёки «Ал-Қирон»ни ният қилган бўлса, Маккага етгач, энг биринчи умрани адо этиши керак бўлади. Умра қуйидагича адо этилади:\nҲожи Каъбанинг «Қора тош» ўрнатилган бурчагидан бошлаб, Каъбани етти марта айланиб чиқади. Бу «тавоф» деб номланади. Шундан сўнг у Мақоми Иброҳимда 2 ракаат намоз ўқийди. Намоз ўқиб бўлгандан кейин Замзам сувидан бир оз ичиш суннат амали ҳисобланади. Шундан сўнг ҳожи Сафо ва Марва тепаликлари томон қараб кетади ва улар орасида етти марта саъй килади. Агар ҳожи «Ат-Таматтуъ» қилаётган бўлса, саъй амалини тугатиб бўлибоқ сочини олдириб (ёки ҳамма томонидан бир хилда қисқартириб), эҳромдан чиқиб туради. «Ал-Қирон» қилаётган ҳожи эса эҳром ҳолатида қолаверади.\n«Ифрод» қилувчи ҳожи ҳам Маккага эҳром кийган ҳолатича киради. У ҳам Каъбанинг атрофида айланиб, тавоф қилади. Бироқ буни умранинг бир қисми сифатида эмас, балки Масжидул-Ҳаромга салом (ҳурмат) тарзида амалга оширади.\nУчинчи: Зулҳижжа ойининг 8-куни. Бу куни ҳажнинг асосий амаллари бошланади. Ҳожи эҳром ҳолатида Мино томон йўл олади. Бу кун «Явмут-тарвияҳ» деб номланади. Ҳожи Минода бутун кундуз ва кечани ибодат билан ўтказиб, ўзини Арафотга чиқишга тайёрлайди. У пешин ва аср намозларини қаср килиб, 2 ракаатдан ўқийди. Шом намозини одатдагидек 3 ракаат, хуфтон намозини эса яна қаср қилиб, 2 ракаат қилиб ўқийди.\nТўртинчи: Зулҳижжа ойининг 9-куни. Ушбу кун бутун оламда «Арафа» деган ном билан машҳур бўлган муқаддас кундир. Бу кунни ҳажда «Явмул-вуқуф», яъни «туриш куни» деб номланади. Арафа куни ҳажнинг энг асосий рукни – Вуқуфи Арафот адо этилади. Шу куни ҳожи бомдод намозини Минода ўқийди. Қуёш чиққач, Арафот водийси томон йўл олади. Арафотга у туш вақтида кириб келиши лозим. У ерга келганидан сўнг ҳожи тез-тез талбия айтишда давом этади ҳамда ўзини Аллоҳга дуолар қилишга бағишлайди. У Арафот ҳудудининг ичидалигига ишончи комил бўлиши керак. Ҳожи Арафот водийсида бўлганда, пешин билан аср намозларини қаср ва жамъ қилиб пешин намози вақтида ўқийди. Ҳар бир мусулмон ҳожи бу ноёб ва қимматли лаҳзаларни ниҳоятда ғанимат билиши ва бу соатларни Аллоҳга кўп дуо-илтижолар, ибодату тиловатлар билан ўтказмоғи даркор. Кечқурун қуёш ботгач, ҳожи Арафот майдони ва Мино оралиғида жойлашган Муздалифа томон йўл олади. Ҳожи шом намозига хуфтон намозини қаср қилган ҳолда қўшиб, Муздалифада жамъ қилиб ўқийди. Шундан сўнг у тунни Муздалифада дам олиш ва намозлар ўқиш билан ўтказади.\nБешинчи: Зулҳижжа ойининг 10-куни. Бу кун бутун дунё мусулмонлари ўртасида Ийдул-Азҳо (Қурбонлик байрами) деб ном олган. Уни яна «Явмун-Наҳр», яъни «Қурбонлик куни» деб ҳам аташади. Бомдод намозидан сўнг – ҳали қуёш чиқмасидан туриб, ҳожи Муздалифани тарк этади ва Мино томон йўл олади.\nМинога етиб келиши билан у Жамротул-Ақоба номли тош устун олдига боради. Бу Минода жойлашган учта устуннинг энг каттасидир. Ҳожи етти дона майда тошчаларни олиб, ўша устунга қарата отади. Ҳар бир тошчани отаётганда «Аллоҳу Акбар!» дейди. Агар у ҳажни «Ат-Таматтуъ» ёки «Ал-Қирон» нияти билан адо этаётган бўлса, қурбонлик учун мўлжалланган ҳайвонни қурбон қилиши лозим бўлади. Фақат ҳажнинг ўзини, яъни «Ал-Ифрод»ни ният қилган одам эса бундай қилиши шарт эмас. Мана шу ўринда барча ҳожилар эҳром ҳолатидан чиқадилар ва сочларини калталатадилар ёки таги билан қириб ташлайдилар.\nШундан сўнг ҳожи Маккага қайтади ва Каъбани етти марта айланиб, тавоф қилади. Бу тавофнинг номи «Тавофул-Ифода»дир. Шундан сўнг у Сафо билан Марва орасини етти марта айланиб чиқиши керак. Ушбу маросимларни бажариб бўлганидан сўнг ҳожи Минога қайтиб, ўша ерда кечанинг қолган қисмини ўтказиши лозим.\nОлтинчи: Зулҳижжанинг 11, 12, 13-кунлари. Бу кунлар араб тилида «Айямут-Ташриқ», яъни «гўшт қотириш кунлари» деб аталади.\nҲожи шу 3 кун давомида Минода бўлади. Ҳар куни пешин намозидан сўнг у учта тош устуннинг ҳар бирига еттитадан кичик тошчалар отади. Аввал «Ас-Суғро» деб номланувчи кичик тош устунга, сўнг «Ал-Вусто» деб аталувчи ўрта тош устунга ва ниҳоят Жамротул-Ақоба деб номланувчи энг катта тош устунга тошчалар отади. Ҳар гал тошни отаётганда, баланд овоз билан «Аллоҳу Акбар!» дейди. Тошчалар Минонинг исталган еридан терилиши мумкин. Кичик ва ўрта устунларга тошчаларни отиб бўлгандан сўнг ҳожи Аллоҳга дуо қилади.\nҲожи тошчаларни отиб бўлганидан сўнг Зулҳижжанинг ўн иккинчи куни Минони тарк этиши мумкин. Бунга рухсат бор. Лекин шундай бўлса-да, ўн учинчи куни ҳам Минода қолиб, жамаротларга (тош устунларга) яна бир бора тошчаларни отишлик у учун яхшироқ ва фойдалироқдир.\nЭслатма: Зулҳижжанинг ўн иккинчи куни Минони тарк этишни истаган ҳожилар буни қуёш ботишидан илгари қилишлари шарт.\nҲажнинг якуни: Ҳожи Маккани тарк этишидан олдин Каъба атрофида «Тавофул-вадоъ» деб аталмиш видолашув тавофини адо этади.\nРасулуллоҳ соллаллоҳу алайҳи васалламнинг видолашув ҳажлари\nТўқсон ёшда Мадинада вафот этган Жобир ибн Абдуллоҳ разияллоҳу анҳу Расулуллоҳ соллаллоҳу алайҳи васалламнинг ҳаёт бўлган энг охирги саҳобалари эдилар. Вафотларидан бир оз олдин Ҳусайннинг неваралари Муҳаммад ибн Али бир неча кишилар билан у кишининг зиёратига бордилар. Муҳаммад ибн Алининг айтишларича, у киши Жобирга ўзларини таништирганларида, у зот ниҳоятда хурсанд бўлиб кетдилар. Жобир разияллоҳу анҳу у кишининг ҳаққига Аллоҳга хайрли дуолар қилиб, ўз уйларига таклиф қилдилар. Шундан сўнг нима нарсани сўраш учун келган бўлсалар, ўшани сўрайверишлари мумкинлигини айтдилар.\nМуҳаммаднинг айтишича, у саволлар беришни бошлаганида намоз вақти кириб қолди. Шунда Жобир ўзларининг калта ридоларини кийиб, намозга турдилар. Ридолари шунчалик калта эдики, устларидан қайта-қайта сирғалиб тушиб кетаверарди. Ёнларидаги кийим жавонида каттароқ кийимлари ётган бўлса ҳам, у зот ўша кийимда намозларини тамомладилар. Намоздан сўнг Муҳаммад у кишидан Расулуллоҳ соллаллоҳу алайҳи васалламнинг видолашув ҳажлари ҳақида батафсил сўзлаб беришларини илтимос қилдилар:\nЖобир бармоқлари билан тўққизгача санадилар ва Расулуллоҳ соллаллоҳу алайҳи васаллам Мадинада турганларида дастлабки тўққиз йил мобайнида бирор марта ҳам ҳаж қилмаганликларини айтдилар. Ҳижратнинг 10-йили эса у зот оммага қарата ўша йили ҳажга бормоқчи эканликларини эълон қилдилар. Расулуллоҳ соллаллоҳу алайҳи васалламга Макка сафарида ҳамроҳ бўлиш ҳамда ҳажни тўғри йўсинда адо қилишни бевосита ўзларидан ўрганиш мақсадида ҳар ёқдан Мадинага одамлар оқиб кела бошлади. Ҳаж карвони Расулуллоҳ соллаллоҳу алайҳи васаллам бошчиликларида шаҳардан чиқиб, йўлга тушди ва Зул-Хулайфа деган жойга етиб, у ерда тахминан бир кун тўхтаб қолди. Зул-Хулайфада Абу Бакрнинг аёллари Асмо бинти Умайс Муҳаммад ибн Абу Бакр исмли ўғилларини туғдилар. Шунда Асмо Расулуллоҳ соллаллоҳу алайҳи васалламдан нима қилишлари лозимлигини сўраш учун бир одам юбордилар. Расулуллоҳ соллаллоҳу алайҳи васаллам унга жавоб бериб юбориб, унда у ғусл қилиши, хос аъзоларига бир бўлак мато қўйиб, сўнг эҳром ҳолатига кириши кераклигини тайинладилар.\nЗул-Хулайфада намозга имомлик қилиб берганларидан сўнг, Расулуллоҳ соллаллоҳу алайҳи васаллам Қасво номли туяларига миниб, уни яқин атрофдаги тепаликда жойлашган Байдоъ номли водий томон бошладилар. Жобир чор атрофга назар ташлаганда, кўз илғай оладиган барча жойда кўп сонли одамлардан кимдир маркабда, яна кимдир пиёда ҳолда у кишига ҳамроҳлик қилиб кетаётганини кўрарди. Жобир дедилар: «Расулуллоҳ соллаллоҳу алайҳи васаллам бизларнинг орамизда кетар эдилар. У киши ваҳий қабул қила бошлаганларидан буён, биз у зот қаерда бўлмасинлар, кетларидан эргашиб юрар эдик». Мана шу Байдоъда Расулуллоҳ соллаллоҳу алайҳи васаллам баланд овозда қуйидаги талбияни такрорладилар:\n«Лаббайкаллоҳумма лаббайк! Лаббайка ла шарийка лака лаббайк. Иннал-ҳамда ван-ниъмата лака вал-мулк, ла шарийка лак».\nЎзбек тилида унинг маъноси қуйидагича: «Мана мен Сенинг олдингдаман, эй Аллоҳим, мана мен Сенинг олдингдаман! Сенинг бирон-бир шеригинг йўқдир, мана мен Сенинг олдингдаман! Барча мақтов ҳам, неъмат ҳам, мулку давлат ҳам Сеникидир. Сенинг бирон-бир шеригинг йўқ!»\nСаҳобалар ҳам овоз чиқариб, озгина қўшимча сўзлар билан ўзларининг талбияларини такрорлаб турдилар. Лекин Расулуллоҳ соллаллоҳу алайҳи васаллам бу қўшимчаларга қаршилик қилмай, ўзларининг талбияларини такрорлашда давом этавердилар. Жобир сўзларида давом этадилар: «Сафаримиздан асосий мақсад умрасиз ҳаж қилиш эди. Шунинг учун Байтуллоҳга етганимизда, Расулуллоҳ соллаллоҳу алайҳи васаллам Ҳажарул-Асвадни ўпдилар, сўнг Каъба атрофида айланишни бошладилар. Аввалги уч айланишни у зот илдам қадамлар билан, кейинги тўрттасини эса ўртача қадамлар билан якунладилар. Шундан сўнг Иброҳим алайҳиссалом турган жойлари – Мақоми Иброҳимга бориб, овозларини чиқарган ҳолда қуйидаги оятни ўқидилар:\n«Иброҳим мақомини намозгоҳ қилиб олинглар!» (Бақара сураси, 125-оят).\nКейин эса Каъба билан Мақоми Иброҳим ўртасидаги жойда икки ракаат намоз ўқидилар. Намозда «Фотиҳа»га «Кафируун» ва «Ихлос» сураларини зам қилдилар. Намоздан сўнг «Қора Тош»нинг олдига қайтиб, уни ўпдилар ва дарвозадан ташқарига чиқиб, Сафо тепалиги томон кетдилар. У ерга етганда, қуйидаги оятни ўқидилар:\n«Албатта Сафо ва Марва Аллоҳнинг шиорларидандир …» (Бақара» сураси, 158-оят).\nСўнг «Мен саъйни Сафодан бошлайман, чунки Аллоҳ уни Марвадан аввал зикр қилган» дедилар. Шундан сўнг Расулуллоҳ соллаллоҳу алайҳи васаллам Сафонинг Байтуллоҳ аниқ-равшан кўринадиган жойигача кўтарилдилар. Кейин эса Каъба тарафга юзланиб, Аллоҳнинг Яккалиги ва Буюклигини эълон қилганча, шундай дедилар: «Аллоҳдан ўзга илоҳ йўқ, У ягонадир, Унинг бирон-бир шериги йўқдир. Мулк ҳам Уникидир, мақтов ҳам Унга хосдир ва У барча нарсага Қодирдир. Аллоҳдан ўзга илоҳ йўқ, У ягонадир, У (Араб жазирасини тўлиқ Исломга бўйсундириб) ўз ваъдасини рўёбга чиқарди, бандасига ёрдам берди ва бир Ўзи куфр қўшинларини мағлуб қилди».\nУлар бу сўзларни уч маротаба такрорладилар. Ҳар бири орасида дуо қилдилар. Шундан сўнг, Сафодан тушиб, Марва томон кетдилар ва Марвада ҳам Сафода қилган дуоларини такрорладилар.\nСўнгги бор Марвага келганларида, чўққига кўтарилдилар ва ўз саҳобаларига шундай мурожаат қилдилар: «Мен ҳозир билган нарсани илгарироқ менга билдирилганида эди, мен ўзим билан қурбонлик учун чорвалар олиб келмас эдим ва ушбу тавоф ва саъй (икки тепалик орасида югуриш)ни Умрадаги амалларнинг орасига киритиб юборган ҳамда Умрани адо этиб бўлгач, эҳромдан чиққан бўлар эдим. Бироқ, сизлардан кимки ўзи билан қурбонлик қилиш учун ҳайвон олиб келмаган бўлса, бу тавоф ва саъйни Умра деб эътибор қилиб, эҳромларингизни ечишингиз мумкин». Буни эшитган Сурака ибн Молик ўрниларидан туриб: «Ё Расулаллоҳ! Бу буйруқ фақат шу йилга тегишлими ёки келгусида ҳам шундай бўладими?» деб сўради. Шунда Расулуллоҳ соллаллоҳу алайҳи васаллам бармоқларини бир-бирига киргизиб: «Умра ва ҳаж фақат шу йил учун эмас, балки ҳар замон учун шундай кўринишда жамланган!» – дедилар.\nАли разияллоҳу анҳу Расулуллоҳ соллаллоҳу алайҳи васаллам билан бирга қурбонликка аталган кўплаб жонлиқлар олиб Ямандан қайтганларида, аёллари Фотиманинг эҳром ҳолатидан чиқиб, рангли (гулли) кийимлар кийиб олганларини ва сурма суртиб олганларини пайқаб қолдилар. Али разияллоҳу анҳу бунга нисбатан ўз норозиликларини билдирдилар. Аммо аёллари эҳромдан чиқишга оталарининг ўзлари, яъни Расулуллоҳ соллаллоҳу алайҳи васаллам рухсат берганликларини айтдилар.\nРасулуллоҳ соллаллоҳу алайҳи васаллам Али разияллоҳу анҳуга ўгирилдилар ва: «Эҳром боғлаётган пайтингизда ниятингиз нима эди? (яъни, ниятингиз ҳажнинг ўзини адо этишмиди ёки ҳаж ва умранинг иккаласиними)», – деб сўрадилар. Али разияллоҳу анҳу ният қилганларида: «Эй Аллоҳ! Менинг ниятим Сенинг пайғамбарингнинг нияти кабидир», – деб айтганларини маълум қилдилар. Шунда Расулуллоҳ соллаллоҳу алайҳи васаллам: «Мен қурбонлик учун аталган жонлиқни ўзим билан олиб келганим сабабли эҳромдан чиқа олмайман. Cизнинг ҳам ниятингиз меники каби бўлгани учун сиз ҳам эҳромдан чиқа олмайсиз», – дедилар».\nЖобир давом этдилар: «Расулуллоҳ соллаллоҳу алайҳи васаллам ва Али томонларидан қурбонлик учун олиб келинган туяларнинг умумий сони 100 та эди. Ўзи билан қурбонликка ҳайвон олиб келмаган барча саҳобалар эҳром кийимларини ечдилар ва сочларини калталатдилар. Айни вақтда қурбонлик учун аталган жонлиқларини ўзлари билан олиб келганлар эса эҳромда қолавердилар. Зулҳижжанинг 8-куни бўлмиш «Тарвияҳ куни»да одамлар Мино томон юра бошладилар. Умра эҳромини ечганлар эса бошқатдан ҳаж эҳромига ўралдилар. Расулуллоҳ соллаллоҳу алайҳи васаллам Қасво деган туяларида Минога келдилар ва пешиндан бомдодгача беш маҳал намознинг барчасини шу ерда имом бўлиб ўқидилар. Бомдоддан сўнг у киши қуёш чиқишини пойладилар. Қуёш чиққач, Арафот томон кетдилар. Бу ерда улар Намира деган жойда чодир тикишни буюрдилар. Қурайшликлар Расулуллоҳ соллаллоҳу алайҳи васаллам Машъарул-Ҳаромда тўхтаб ўтадилар дея ишонгандилар. Чунки жоҳилият даврида улар орасида бу нарса одат эди. Аммо Расулуллоҳ соллаллоҳу алайҳи васаллам Машъарул-Ҳаром ҳудудида тўхтамай, Арафот ҳудудига кирдилар ва Намирада ўзлари учун қурилган чодирга жойлашдилар.\nҚуёш ғарб томон бота бошлагач, Расулуллоҳ соллаллоҳу алайҳи васаллам Қасвони миниш учун ҳозирлаб беришни буюрдилар ва уни миниб, Урана водийсининг ичкарисига йўл олдилар. Бу ерда у киши туяларида ўтирган ҳолда одамларга мурожаат қилдилар:\n«Эй одамлар! Ноҳақ йўллар билан қон тўкишлик ва бировларнинг мулкига тажовуз қилишлик шу кунингиз, шу ойингиз ва шу юртингиз қандай ҳаром қилинган бўлса, шундай ҳаром қилинди. Яхши билингки, жоҳилият давридаги барча урф-одатлар менинг оёқларим остида топталди, қавмдошлар ўртасидаги ўтмишдан қолган қонли адоватлар бекор қилинди. Мен ҳаммадан биринчи навбатда Омир ибнур-Рабоъа ибнул-Ҳорис ибн Абдул-Муттолибга тегишли оиламизнинг даъвосидан воз кечдим. У Бану Ҳузайл қавми томонидан ўлдирилган бўлса ҳам, Бану Саъд қавми томонидан эмиздирилган. Шунингдек, ўтмишдаги судхўрликка доир барча даъволар бекор қилинди ва бу борада мен ҳаммадан биринчи навбатда ўз амаким Аббос ибн Абдул-Муттолибга тегишли даъволардан кечдим».\n«Эй одамлар! Аёлларингизнинг ҳақ-ҳуқуқлари борасида Аллоҳдан қўрқинглар. Сизлар Аллоҳнинг номи билан уларни никоҳларингизга олдингиз ва улар фақат Аллоҳнинг ҳукми билангина сизларга ҳалол бўлдилар. Сизлар уйингизга киришини истамаган одамни уйга киргизмасликлари – сизларнинг аёлларингиз устидаги хос ҳақларингиздир. Бироқ, агар улар шу хусусда хатоликка йўл қўйсалар, сизлар уларга енгил жазо беришингиз мумкин. Аёлларингизнинг сизлар устингиздаги хос ҳақлари эса моддий имкониятингизга қараб уларни етарли миқдорда кийинтирмоғингиз ва таомлантирмоғингиздир».\n«Эй одамлар! Мен ўзимдан кейин сизларга бир нарса қолдириб кетмоқдаманки, агар уни маҳкам ушласангиз ва кўрсатмаларига эргашсангиз – асло адашмайсиз. Бу Аллоҳнинг Китобидир».\n«Эй одамлар! Ҳар бир мусулмон бошқа бир мусулмонга биродардир ва барча мусулмонлар бир-бирларига биродардирлар. Шунинг учун бир мусулмоннинг мулки бошқасига ҳаромдир, магар розилик билан берилган бўлса ундай эмас. Шундай экан, бошқа бировга нисбатан ноҳақ бўлмангиз».\n«Қиёмат куни сизлар (Аллоҳнинг рисолатини тўлиқ етказганим ёки йўқлиги борасида) сўралганингизда, нима деб жавоб берасизлар?»\nТўпланганлар бир овоздан: «Сиз бизга мукаммал илоҳий йўлланмани мумкин бўлган энг аъло йўсинда етказганингизга ва бизларга энг яхши маслаҳатларни берганингизга гувоҳлик берамиз», – дейишди.\nШунда Расулуллоҳ соллаллоҳу алайҳи васаллам кўрсаткич бармоқларини осмонга кўтардилар, сўнг у билан халойиққа ишора қилганча: «Эй Аллоҳ! Сен ҳам гувоҳ бўл! Мен Сенинг рисолатингни ва буйруқларингни бандаларингга улар тасдиқ қилганларидек етказдим», – деб уч маротаба айтдилар.\nБилол намозга аввал азон, сўнг такбири иқомат айтдилар. Расулуллоҳ соллаллоҳу алайҳи васаллам пешин намозига имомликка ўтдилар. Билол яна бир бор намозга такбири иқомат айтдилар ва Расулуллоҳ соллаллоҳу алайҳи васаллам аср намозига имомлик қилдилар. Пешин ва аср намозларини жам қилиб ўқиб берганларидан сўнг туяларини миниб, Арафот томонга йўналдилар ва ўша ерда тўхтадилар. Арафотда Расулуллоҳ соллаллоҳу алайҳи васаллам туяларининг орқасини катта қоялар томонга ўгирдилар, олдини эса ўша ерда тўпланган катта халойиқ томонга қаратдилар. Қуёш ботиб, шомнинг қизил шафақи йўқолгунга қадар Қибла томонга юзланиб, туянинг устида ўтирганча қолдилар. Шундан сўнг туяда Усома ибн Зайдни орқаларига миндириб, Муздалифа томон йўл олдилар.\nМуздалифага етганимизда, Расулуллоҳ соллаллоҳу алайҳи васаллам бир азон ва икки иқомат билан жам қилиб ўқилган шом ва хуфтон намозларига имомлик қилдилар. Азон ва такбирлар ўртасида бошқа ҳеч нарса йўқ эди. Шундан сўнг тонгга қадар дам олиш учун ётдилар. Тонг отгач, Расулуллоҳ соллаллоҳу алайҳи васаллам бир азон ва бир иқомат билан Бомдод намозига имомлик қилиб бердилар. Сўнг туяларида Машъарул-Ҳаром томонга қараб кетдилар. У ерда Расулуллоҳ соллаллоҳу алайҳи васаллам турган ҳолатларида Қиблага юзланиб, бир оз муддат Аллоҳнинг Улуғлиги, Унинг Ягоналиги ва Ҳожатбарорлигини мақтаб, дуолар қилдилар. Кун ёришиб, қуёш кўтарилишига оз қолганда, туяда орқаларига Фазл ибн Аббосни миндириб, Минони тарк қилдилар.\nМухассир водийсининг энг қуйи қисмига етиб келганларида, урғочи туяларини бир оз тезроқ юришга ундадилар. Сўнг ўрта сўқмоқ билан дарахт ёнидаги энг катта тош устун – Жамратул-Ақоба томон юрдилар ва унга еттита тошча отдилар. Ҳар сафар тошча отганларида «Аллоҳу Акбар!» деб айтдилар. Расулуллоҳ соллаллоҳу алайҳи васаллам водий ёнбағридан отган тошчалар майда тошчалар эди. Шундан сўнг у киши қурбонлик қилиш учун мўлжалланган жойга бориб, ўз қўллари билан 63 та туяни сўйдилар. Туяларнинг қолгани уларга қурбонлик келтиришда шерик бўлган Али томонидан сўйилди. Шундан сўнг Расулуллоҳ соллаллоҳу алайҳи васаллам ҳар бир туянинг гўштидан бир бўлак олиб, уни пиширишни буюрдилар. Таом тайёр бўлгач, Расулуллоҳ соллаллоҳу алайҳи васаллам ва Али унинг озгина гўштидан едилар ҳамда озгина шўрвасидан ичдилар. Кейин Расулуллоҳ соллаллоҳу алайҳи васаллам урғочи туяларини миндилар ва Тавофул-Ифодани бажо қилиш учун Байтуллоҳ томон кетдилар. Маккада пешин намозига имомлик қилдилар, сўнг одамларга ичиш учун Замзам сувидан улашаётган ўз қавмлари Бану Абдул-Муттолиб олдига бордилар. Расулуллоҳ соллаллоҳу алайҳи васаллам ўзлари учун ҳам сув сўрар эканлар, уларга шундай дедилар: «Агар мен одамларнинг менга эргашишликдаги иштиёқларидан қўрқмаганимда эди, ушбу сув улашиш хизматини сизлардан зўрлик билан тортиб олган бўлардим, шунингдек унинг сувини сиз билан бирга тортган бўлардим». Улар Расулуллоҳ соллаллоҳу алайҳи васалламга бир челак сув беришди. У зот сувдан ичиб қониқдилар».\n Изоҳ: Иброҳим алайҳис-салом бу сўзларни эътиқод қилиб эмас, балки юлдуз, ой ва қуёшни илоҳ деб сиғинаётган мушрикларга танбеҳ бўлсин, деб айтгандилар.\n «Таматтуъ» сўзи баҳраманд бўлиш, деган маънони билдиради. Бу турли ҳажда ҳожи умра билан ҳаж ўртасида эҳромдан чиқиб, то ҳаж вақти киргунча баъзи дунёвий имтиёзлардан баҳраманд бўлиб юради.\n «Қирон» дегани яқинлаштирмоқ, бирга қилмоқ деган маънода бўлиб, ҳожи ҳаж билан умрани бир-бирига қўшиб олиб боргани учун бу амални «қирон» дейилади.\n «Ифрод» деган сўз яккалаш маъносидадир. Ҳожи фарз ҳажнинг якка ўзини бажо қилгани учун бу турдаги ибодат «ифрод» деб аталган.\n Яъни «Қора Тош».\n/ Кутубхона / Ҳаж ва Умра / Нима учун мусулмонлар Ҳаж маросимини адо этишади?


Туркиядаги марказий осиёлик энагалар - BBC News O'zbek\nТуркиядаги марказий осиёлик энагалар\nImage caption Аёлларнинг кўпчилиги Туркияда ноқонуний ишлашади, бироқ шунга қарамасдан улар ўз мамлакатларида олган маошларидан кўп топишларини айтишади.\nСобиқ совет давлатларидаги маълумотли аёллар ватанларида қолган оилаларини боқиш учун Туркияга йўл олганлар. Уларнинг аксарияти болаларга энагалик ёки хизматкорлик қилиб пул топишга мажбур.\nЎзбекистон, Туркманистон, Қозоғистон, Гуржистон, Украина ва молдовалик ўн минглаб аёллар оилалари, асосан болаларини ватанга ташлаб, Туркиянинг йирик шаҳарлари Истанбул ва Анқарага иш қидириб борганларига тез-тез гувоҳ бўлиш мумкин.\nУларнинг кўпчилиги ноқонуний ишлашади, бироқ шунга қарамасдан улар ўз мамлакатларида ўқитувчи, ҳатто тиш шифокори сифатида ишлаганларида олган пулларидан кўп топишади. Улар буни оилаларига ёрдам бериш, болаларини ўқитиш учун қилишади.\nМарказий Осиё давлатларидан биридан келган "Ойша" исмли аёл Истанбулда энагалик қилади. У ўзини кимлигини таништиришни истамайди.\n"Биз кўчада юрганимизда ёки автобус бекатида турганимизда полиция бизнинг юзимизга қараб, кимлигимизни яъни ноқонуний яшаб юрганимизни билиб олади. Бу тез-тез юз беради. Кўп танишларимиз шу тариқа ушланиб, депортация қилиб юборилди. Бизни ушлашганда, уларга ёлворамиз.Бу ерларда болаларимиз учун ишлаб юрганимизни айтамиз", дейди Ойша.\nОйша университетни битирган, 11 йил ўқитувчи бўлиб ишлаган. Туркияга келишидан олдин ойлик иш ҳақи ватанида 200 доллар бўлганини, болаларини боқиш ва банкдан қарзини узиш учун четга чиқишдан бошқа иложи қолмаганини сўзлайди. Турк тилини газет, болалар китобларини ўқиб, телевизор кўриб ўрганиб олган.\nОйша ноқонуний энага бўлгани сабабли ўзига берилган бир кунлик дам олишни уйдан чиқмай ўтқазади. Ҳар сафар болани кўчага олиб чиққанида ёки паркда юрганида полиция ушлаб кетишидан хавотирланади. Унинг бир қанча ўртоқларини полиция автобус бекатларида ушлаб ватанига қайтариб юборилганидан кейин у ҳам қўрқиб қолган.\nҲаммасидан қийини Ойша учун болаларининг узоқдалигидир. "Мен ухлай олмайман кечалари. Болаларим ҳақида ўйлаб чиқаман", дейди Ойша фарзандлари она меҳрисиз ўсаётганидан маъюс бўлиб.\nАсли иқтисодчиликда таълим олган Лела Коридзе пул топиш учун келгани, Анқарада қонуний энага бўлиб ишлаётганини сўзлайди. Ўз болаларини йилда бир марта кўриб келади. У фахр билан Туркиядаги энг кам ойликдан кўпроқ, 500 доллар ишлаётганидан фахрланиб қўяди.\nТуркияда энагалик қилиб пул топаётган ўзбек аёллари ҳам кўп. Лекин уларнинг аксарияти бу ҳақда гапиришни истамайди.\nОхирги пайтларда оиласи ва бола-чақасини ватанида ташлаб пул ишлашга келган аёллар Туркия фуқаролигини олиш умидида сохта никоҳ қураётган ҳолатлар ҳам учрайди.\nАёллар бундай йўл тутишлари сабабини Туркия фуқароси сифатида яхши ва қонуний иш топиш орзуси билан изоҳлашади.


“Ювентус” Роналду билан қандай кўриниш ҳосил қилади? - Penalti.uz | Футбол янгиликлари олами!\n20:45 Москванинг "Локомотив" клуби Икер Касильясга жавоб қайтарди 80 0\n02:21 ЕЧЛ. «Ювентус» сафарда «МЮ»ни мағлуб этди 4 0\n02:19 «Реал» ўз майдонида қийин ғалабага эришди 4 0\n02:16 Бензема ЕЧЛ тўпурарлар рўйхатида 4-ўринга кўтарилди 5 0\n20:31 Ҳам МЮ, ҳам "Ювентус"да ўйнаган машҳур футболчилар (ФОТО) 51 0\nПортугалиялик супер-юлдуз Туринга кўчиб ўтиши “Реал Мадрид” томонидан расман тасдиқланди. Хўш, бу ҳақиқатда амалга ошган бўлса, Массимилиано Аллегри Роналдуни қайси позицияларда ўйнатиши мумкин. Қуйида ушбу масалани таҳлил қиламиз.\n“Бянконерилар” мухлислари Роналду уларнинг суюклиларини 2017-йилги Чемпионлар Лигаси финалида қандай “ер тишлатганини” унутишганича йўқ. Бу мавсумда эса улар чорак финалда яна тўқнашишди ва яна Роналду “Юве”нинг йўлига ғов бўлди.\nБеш карра “Олтин тўп” соҳиби келиши билан Аллегрининг ҳужумкор тактикалари сони яна бир неча баробарга ортиши аниқ. Лўнда қилиб айтганда имкониятларнинг саноғи йўқ.\nРоналду, Игуаин ва Дибала, барчаси бирга\nГонсало Игуаиннинг агенти ва акаси Николас ушбу трансфер ҳақида фикр билдираркан, укаси Роналду билан қайта кўришишдан мамнун бўлишини айтмоқда.\n“У Гонсало билан жуфтлик ҳосил қилса бу фантастика бўлади. Улар бир-бирини жуда яхши билишади, чунки улар бирга 80 ўйин ўтказган” – дейди Sky Sport Italia га берган интервьюсида.\nИгуаин “кекса синьора”нинг энг кўп маош олувчи футболчиси ҳисобланади. 30 ёшли футболчи Дибаладан 6 ёш катта. Туринликлар ушбу ҳужумчиларни ўзларининг севимли позицияларида ўйнатса, қандай натижаларга эришаркин? Бу кўпчиликни қизиқтираётган бўлса керак.\nРоналду ёлғиз ҳужумчи\nРоналдунинг келиши Игуаиннинг кетишига сабабчи бўлиши мумкин. 33 ёшли футболчи ўзининг энг яхши жисмоний формасида, уни марказда ўйнатиш ҳар қандай рақиб ҳимоясини бузиш билан тугаши аниқ. Энг муҳими у бу позицияда энг яхши кўрган иши – гол уришни жойига қўяди.\nАгарда Роналду марказий ҳужумчи вазифасини ўтайдиган бўлса уни ярим ҳимоядан туриб қўллаб-қувватлайдиган бир қатор маҳорат эгалари бор. Аллегри бунда Роналдуга жуда ёқадиган 4-2-3-1 ўйин схемасидан бемалол фойдаланиши мумкин. Унга ҳужумда Манджукич, Дибала ва Дуглас Косталар ёрдам беришади. Бундай дунё савиясидаги ёрдамчилар билан Роналдунинг гол уролмаслиги мантиқсиз.\nРоналду ва Дибала – ҳужумчи\nҲар бир футбол мухлиси Роналду ва Месси бирга ўйнаса қандай бўларди деган фаразни анчадан бери айтиб келишади. Бу иш берадими? Эҳтимол биз бу назарияни “Ювентус”да кўришимиз мумкин.\nАлбатта, Дибала Месси эмас, ҳеч қачон бўлолмайди ҳам, аммо ушбу термадошлар бир хил услубда тўп суради. Улар айни услуб ва хусусиятларга эга. Шу сабабдан ҳам Хорхе Сампаоли Жаҳон Чемпионатида уларни бирга ўйнатишдан бош тортди.\nРоналду ва Месси бошқа-бошқа футболчилар ҳисобланади, шунинг учун Дибала португалиялик футболчи билан кучли жуфтлик ҳосил қилолмаслиги ҳам мумкин. Фақатгина назарий жиҳатдан бу яхши ишлайдигандек кўринади: яратувчи ва “жаллод” уйғунлиги!\n15.07.2018, 07:29:41 828 0\nКриштиану Роналду: «Ювентус» - бу ҳақиқий оила»\nРоналду: «Реал»ни тарк этишимга тайёр бўлган ягона клуб - «Ювентус» эди»\nЖами: 11 Фойдаланувчилар: 0 Мехмонлар: 11


Янги йил байрами — Dilkashradio.com\nАссалому алайкум хурматли радио тингловчилар. Сиз азиз тингловчиларимиз билан яна радио тўлқинлари орқали учрашиб турганимиздан бағоят миннатдормиз. Бугунги эшиттиришни олиб бориш учун мен Ғолиббек микрофон қаршисидаман. Бизнинг ватанимизда хар хил байрамлар бор. Анашу байрамлар ичида кенг нишонланадиган байрамлардан бири бу янги йил байрамидир. Ушбу байрам катталар томонидан хам болалар томонидан хам севиб нишонланади.\nБунинг боиси нимада. Албатта чет элларда янги йил арафасида мавлуд байрами хам севиб нишонланади. Сабаби кўпчилик болалар ва хатто катталар хам мавлуд байрамида турли туман совғалар оладилар ва бир бирларига совға салом улашадилар. Балки шунинг учун хам мавлуд байрами у дўстларимиз учун севимлидир. Лекин янги йил байрамичи? Ўйлайманки кўпчилик учун ушбу байрам энг севимли бўлса керак. Чунки бир йил давомида хаммамиз шу байрамни орзиқиб кутамиз.\nТурли таомлар пишириб стол атрофида хаммамиз жамул жам бўламиз. Албатта ушбу байрам ким учундир фақат турли таомлар истимол қилиш учунгина байрам хисобланса, яна кимдир учун тўйиб спиртли ичимликлар ичиш учун байрам бўлиши мумкин. Лекин аслидачи янги йил қандай байрам? Шахсан мен шундай ўйлайман: Янги йил ўз ўзидан маълумки, эски йилнинг тугаб янгиси бошланишидан дарак. Шунинг учун бўлса керак хар бир инсон эски йилда нималарга эришди,\nнималарга эриша олмади, шулар хақида хисобот қилса ёмон бўлмас эди.\nХатто оила аъзоларимиз билан стол атрофида ўтириб бир йил давомида ўтган умримизни сархисоб қилсак бўлади. Янги йилни шунинг учун хам оилавий байрам деб айтсалар керак. Сабаб, бошқа оилалар олдида ўз оилангиздагидек очиқ сархисоб қилолмаслигингиз мумкин. Албатта янги йилда ўз фарзандларимизга ва оила аъзоларимизга хурсандчилик улашиш хар бир эркак кишининг вазифази деб ўйлайман.\nСуний бўлсада арча ясатиб болаларимизга қўлдан келгунча хурсандчилик улашишимиз хар биримизнинг вазифамиз. Айниқса оила бошлиқларининг. Яқинда бир дўстим айтиб қолди. Янги йил куни шарт эмас байрамни нишонлаш, яхшиси дам олиш ёки чин дилдан берилиб ишлаш лозимлигини, шу дўстим бироз адашганлигини унга исбот қила олмадим. Ахир унинг хам умр йўлдоши ва фарзандлари бор. Нахотки бир йилда бир маротаба болалар учун хурсандчилик қилиш шунчалик қийин бўлса.\nМайли, чиройли дастурхон керак эмас. Жили қурса битта чанқоқ босди ичимлик, ярим кило мандарин билан болаларга қанчалик хурсандчилик олиб келиш мумкинлигини тушунмаса. Майли бу хар кимнинг шахсий иши. Азиз тингловчи, сиз янги йилни қандай кутиб олмоқчисиз? Ўйлайманки янги йилда аввал эриша олмаган ишларни амалга оширасиз. Шунинг билан бугунги янги йилга бағишлаб таёрланган эшиттиришимиз ўз нихоясига етди. Яна радио тўлқинлари орқали учрашгунча хайр саломат бўлинг.


“Чорвадор”ликлар тоза ичимлик суви билан таъминланади | O'zLiDeP\nO`zLiDeP Нуробод туман Кенгаши тумандаги 31-умумий ўрта таълим мактабида “Чорвадор” маҳалласи аҳолиси учун сайёр қабул ўтказди.\nҚабул давомида фуқаролар томонидан қишлоқда эскирган симёғочларни янгилаш, телефон алоқа тармоғининг ёмонлиги, соғлиқни сақлаш, таълим, газ таъминоти, ичимлик суви ва бошқа масалаларга оид қатор мурожаатлар келиб тушди.\nЖумладан, “Чорвадор” маҳалласида яшовчи Йўлдош Рахмонов қишлоққа олиб келувчи автомобил йўлининг таъмирталаб аҳволда эканидан шикоят қилди. Унинг мурожаатига халқ вакили, туман ҳокими Фахриддин Заиров жорий йил тумандаги автомобил йўлларини таъмирлаш ва реконструксия қилиш давлат дастури тасдиқланганини айтиб, йўлга қўм-шағал ётқизишда кўмак беришини маълум қилди.\nФуқаро Абруй Бойназаров эса “Меҳр” қишлоғида телефон алоқа хизмати яхши эмаслигидан нолиди. Шунингдек, ҳудудга олис бўлган Улус ҚВП ўрнига ҳудудга яқинроқ бўлган Олға ҚВПсини бириктириб беришда кўмак сўради.\nТуман ҳокими Ф.Заиров биринчи мурожаат бўйича ҳоким ўринбосарини маъсул қилиб бириктирди ва масалани ижобий ҳал этишга топшириқ берди. Иккинчи масала бўйича туман тиббиёт бирлашмаси бошлиғи Ж.Жиянов муаммони ўрганиб чиқиб, ижобий ҳал этишга ёрдам беришини айтди.\nШу қишлоқда истиқомат қилувчи Нилуфар Чоршанбаева эса 31-умумий ўрта таълим мактаби кутубхонасига бадиий адабиётлар етишмаслиги билдирди. Бу масалани туман халқ таълими бўлими мудири Р.Тураев ҳамда халқ вакили А.Зиятов ўз зиммаларига олиб, мактаб кутубхонасига 80 турдаги китоблар жамланмасини етказиб беришини маълум қилди.\nҚишлоқ оқсоқоллари Б.Розиқов, Ж.Атамуродов, Ш.Қаршиевлар “Ҳазармали” ва “Тошқудуқ” қишлоқлари аҳолисини тоза ичимлик суви билан таъминлашда кўмак сўрашди.\nБу масала юзасидан туман ҳокими Ф.Заиров жавоб берар экан, жорий йил охирига қадар ҳар иккала қишлоқни давлат дастури доирасида ичимлик суви билан таминлаб беришини билдирди.\nХуллас, шу куни мурожаатларнинг аксарият қисми жойида ҳал этилди, қўшимча вақт талаб қиладиган масалалар тегишли ташкилотларга депутатлик сўрови чиқариш учун ёзиб олинди.\nХалқ депутатлари Нуробод туман\nХолмурод Сориев, Халқ депутатлари Нуробод туман Кенгашидаги O'zLiDeP депутатлик гуруҳи раҳбари2019-06-10 22:47:20\nСайёр қабулда кўтарилган муаммолар бўйича мутассади раҳбарлар берилган топшириқни ўз вақтида бажарилса, халқ орасида ишонч пайдо бўлади. Акс ҳолда, норозиликлар, юқори ташкилотларга чиқишлар сони ортади.\nЯнгиқўрғонда ташкил этилган сайёр қабулда фермерлар муаммосига ечим изланди


Ўзбекистонда коллеж ва техникумларга кириш имтиҳонлари натижалари қачон эълон қилиниши маълум бўлди\n16.12.2020 | 21:23\nЎзбекистонда коллеж ва техникумларга кириш имтиҳонлари натижалари 17 декабрь куни эълон қилинади. Бу ҳақда Олий ва ўрта махсус таълим вазирлиги матбуот хизмати хабар берди.\nМаълум қилинишича, 2020/2021 ўқув йилида коллеж ва техникумларга ўқишга кириш истагида бўлган абитуриентлар иштирокида ўтказилган саралаш имтиҳонлари (тест синовлари, ёзма ва касбий (ижодий) имтиҳон) натижалари 2020 йил 17 декабрь куни эълон қилинади.\nАбитуриентлар саралаш имтиҳонлари натижаларини ўзлари ҳужжат топширган таълим муассасаларида билиши мумкин. Шунингдек, Давлат тест марказининг расмий веб-сайти – www.dtm.uz орқали ҳам тест синовлари натижалари билан танишиш мумкин бўлади.\nАввалроқ Ўзбекистонда янги ўқув йилидан академик лицейларга қабул ДТМ тест синовлари орқали амалга оширилиши ҳақида хабар берилганди. Шунингдек, Ўзбекистонда ОТМларга кириш тестларини тузиш ва экспертизадан ўтказишнинг янги тартиби яратилгани ҳақида хабар берилган.


"Ҳар бир кон- бу Худонинг бизга берган марҳамати, неъмати, имконияти" — Шавкат Мирзиеев — Sof.uz\n"Ҳар бир кон- бу Худонинг бизга берган марҳамати, неъмати, имконияти" — Шавкат Мирзиеев\n25.12 13:23 222 Ўзбекистон\nПрезидент «Uzbekistan GTL» заводига вертолётда етиб келди ва очилиш маросимидан аввал мутасаддилар тақдимоти билан танишди.\n«Ҳар бир кон- бу Худонинг бизга берган марҳамати, неъмати, имконияти. Бу имкониятдан фойдаланганда Худодан қўрқиб, бандасидан уялиб, пок бўлиб иш олиб борилса, илм ва инновация бирлаштирилса, натижа кутилганидан ҳам зиёд бўлади. Бу мажмуа салоҳияти кўзланганидан 2-3 баравар кўпроқ. АҚШ, Канада, Россиядан ҳамкорлар келяпти бизга. Улар потенциални юқори баҳолаяпти, ишоняпти. Ҳамкорлар билан инновацион технология бўйича иш олиб боришимиз зарур.\nМенга февраль ойида тақдимот қиласизлар (мутасаддиларга қарата). Кафолатланган хомашё керак бу мажмуага. Худо хоҳласа, 2022 йил 1 март куни мажмуа тўлиқ режимга ўтади. Ҳар бир кун ғанимат. Биз халқ манфаати учун ҳар бир кунни ғанимат билиб, ишлашимиз, тезроқ тўлиқ қувват иш режимига ўтишимиз керак», – деди Шавкат Мирзиёев.


Шерзод Қудратхўжаев: Омонулла Мадаевни эслаб…\nЎтганлар ёди | 03/03/2019 9:50 PM 11616 марта ўқилди\nИнна лиллаҳи ва инна илайҳи рожиъууун! Жойлари жаннатда бўлсин, яратган Аллоҳ охиратларини обод этсин! Амийн!!!\nОмонулла ака ажойиб Инсон эдилар. Домла Вузгородокдаги 85-ётокхонада навбатчилик килганларида хеч бир талаба уларнинг ёнларидан кетмасдилар.\nТор чертиб, килган хонишлари хали ёдимда.\nО, у вактларда барно йигит, куркам бир куёв боладек куриниш берганларида барчамиз домлага хавас билан карардик!\nХурматли домламизнинг ёдлари калбимизда мангу колади.\nБиз бу ёлғончи дуняга нада ғам, нада қувончлар ҳисси билан келамизу, ёрқин ҳаётнинг барча шодлигу-аламларини заррама-зарра ютиб борамиз. Сўнгда, жигарларни, дўсту-биродарларни таниймиз. Таниганимиз чоқ улардан айрилиш чидамсиз изтиробга солади, юракни зардобга тўлдиради.\nШундай бир оғир жудолик дамларида, солиҳ Инсон вафотидан чуқур қайғурганимча, уни таниганларга тасалли ва юпанч сўзлари айтаман. СЎЗ – аввали эди ва сўнггиси ҳам шу, хотира ва ёдлаш ҳам дуо-сўзларда бўлади. Зеро, одам боласи ҳаётидан сўнг, орқасида қоладигани амали туфайли тилга олинадиган хотира сўзлардир.\nБиламан, бу Инсон хотирасини, исмини юрагида умри охиригача сақловчилар оз эмас ва бу ёрқин номни эҳтиром билан авлодларига етказувчилар кўпдир. Мана шу -БУЮК ХОТИРАдир!\nОрамиздан кетган Инсон хотираси бир-биримизга буюк ва ҳақ ўлим қудратини эслатиб турсин ва бу, меҳру-оқибат вақтинча бўлиши керак эмаслигини англатсин!\nҲар биримизга қачон ва қаерда нима бўлиши мумкинлигини ҳозир ҳеч биримиз билмаймиз ва қадар қандайлигини ёдга ҳам келтирмаймиз. Лекин бу, бир-биримизни ёдламаслик ёки бир-биримизга ким эканлигимизни унутиш дегани эмас.\nБУЮК БЎШЛИҚ, ЧЕКСИЗ АЗАМАТ ВАҚТ ва СЎЗДА ХОТИРАгина МАНГУДИР! Ичингиздагиси эса фақат ўзингиз учундир. Меҳрли ва ёрқин ХОТИРАни яхши сўз ва дуоларда сақлаб қолайлик!\nҲар одам боласи учун бу гўзал ва рангин ҳаёт вақтинча эканлигини унутмай яшар эканмиз, шу яшашимиз муддатида ўтганлар хотирасини дуоларда такрорлашнинг ўзи ХОТИРА ва МАНГУЛИКдир.\nЖудолик ва йўқотиш аччиғ ва фарёдлик, кулфат каби аламликдир. Аммо, ЎЗИНИНГ ҲАҚИГА ЕТИШИШганидан қаттиқ дард ҳам тоқатсизликдан бошқа нарса эмас. Аллоҳ ҳеч кимсани тоқатидан ортиқ нарсага етаклаймайди.\nАЛЛОҲИМ! Омонулла аканинг тупроқларини енгил, ётар манзилларини нурли ва кенг тут! Тариқи раҳмат, ғариқи жаннат бўлсинлар!\nҚУДРАТЛИ ва ЯГОНА АЛЛОҲдан эдик ва ЎЗИГА ҚАЙТАЖАКМИЗ!


BBC Uzbek - Mintaqa - БМТ расмийси: 'Қозоғистондаги қонунга ўзгартиришлар ноқонунуий муҳожирлар сонини кўпайтиради'\nБМТ расмийси: 'Қозоғистондаги қонунга ўзгартиришлар ноқонунуий муҳожирлар сонини кўпайтиради'\nСўнгги янгиланиш 1 октябр 2012 - 11:45 GMT\nБМТ расмийсига кўра, Қозоғистонда киритилаётган янги чора-тадбирлар ноқонунуий муҳожирлар сонини кўпайтириши мумкин.\nБМТнинг замонавий қулчилик муаммолари бўйича махсус маърузачиси Гулнора Шохиняннинг айтишича, Қозоғистон замонавий қулчиликка қарши кураш йўлида қўлга киритган муваффақиятларини бой бериши мумкин.\nШохинян хонимнинг айтишича, унга етиб келган маълумотларга кўра, Қозоғистонда муҳожирларни ишга ёллаш ва мақомларини қонунлаштириш жараёнларини анчайин мушкуллаштирувчи янги тартиб-қоидалар жорий қилинмоқда.\n"Бу янги қоидалар мушкул бўлганлиги туфайли ишга ёлловчилар ва муҳожирларнинг ўзлари ҳам бу жараёндан ўзларини олиб қочишга ҳаракат қиладилар ва натижада ноқонунуйи муҳожирлар сони ортиши мумкин", деди БМТ расмийси.\nГулнора Шохинян Қозоғистонга 8 кунлик сафари мобайнида ишбилармонлар ва давлат оргналари ходимлари билан учрашиб, масалани муҳокама қилган. Уларнинг аксари критилган янги чорлардан хавотирда эканликларини билдиришган.\n"Менга тақдим этилган рақамларга кўра, ишлаш учун рухсатга эга бўлмаган муҳожирлар сони бу каби рухасатга эга бўлганлардан икки баробар кўп", деди Гулнора Шохинян.\nБундан ташқари яқинда киритилган қоидаларага мувофиқ мавқеи қонунуий бўлмаган мухожирлар фарнзандларининг мактабга қатнашлари ҳам қийинлашган, ноқонунуий муҳожирлар ва уларнинг оила аъзолари энг шошилинч муолажадан ташқари тиббий хизматдан маҳрумлар.\nБМТ расмийси муҳожирлар учун ишлаш рухсатини олишни осонлаштириш, қулчилик ҳолатлари ҳақида маълумотларини ошириш каби соҳаларда қатор тавсияларни ишлаб чиққан.\nБунга боғлиқ БИ-БИ-СИ сайтлари\nҚозоғистон: хорижий меҳнат муҳожирларига эҳтиёж борми?\nУшбу мазмун Ўзбек тилида бўлмаслиги мумкин


Бу йилги Ўзбекистон кубоги оғир атлетикачиларимиз учун унутилмас бўлиб қолди – Ўзбекистон миллий олимпия қўмитаси\nБу йилги Ўзбекистон кубоги оғир атлетикачиларимиз учун унутилмас бўлиб қолди\nБугун Чирчиқ шаҳридаги Ўзбекистон давлат Жисмоний тарбия ва спорт университетининг манежида оғир атлетика бўйича Ўзбекистон кубоги старт олди ва мусобақанинг тантанали очилиш маросими бўлиб ўтди. Янада эътиборлиси, бу тадбир университет ичида янги таъмирдан чиққан оғир атлетика залининг фойдаланишга топширилишига уланиб кетди.\nТадбир учун ташриф буюрган Миллий олимпия қўмитаси президенти Рустам Шоабдураҳмонов маросим бошланишидан аввал спортчилар билан учрашиб, жаҳон чемпионати ва Олимпиадага олиб борилаётган тайёргарлик бўйича суҳбат ўтказди.\n“Аввало, юртимизни дунёга янада танитиш йўлида қилаётган машаққатли меҳнатингиз учун раҳмат. Жаҳон чемпионати ҳар йили ўтиши мумкин, лекин Олимпиада 4 йилда 1 маротаба бўлади. Шу нуқтаи назардан Токио-2020 баъзиларингизга унда қатнашиш учун ягона имконият бўлиш эҳтимоли йўқ эмас. Бундан унумли фойданалиб қолиш керак. Зеро, муҳтарам Президентимиз нафақат жисмоний тарбия ва спортни ривожлантириш, балки биз спорт аҳли учун барча керакли шароитларни яратиб беришга катта эътибор қаратмоқдалар. Яқин орада Хожикентда янги, замонавий оғир атлетика базасининг қурилиши бошланади. Буларнинг барчаси сизлар учун. Бундан унумли фойдаланиб, аввало, ўз исм-шарифингиз, оилангиз ва Ватанимиз номини дунёга янада танитинг”, – деди МОҚ раҳбари.\nОчилиш маросимида МОҚ президенти Рустам Шоабдураҳмонов, Жисмоний тарбия ва спорт вазирининг ўринбосари Шарифжон Мўминжонов, шунингдек, фахрий меҳмон Осиё оғир атлетика федерацияси вице-президенти Чои Сун Ён ҳам иштирок этди.\nТадбирда сўзга чиққан спорт мутасаддилари мусобақада иштирок этаётган атлетларга омад тилаб, оғир атлетика спортининг юртимиздаги тараққиётига алоҳида урғу бериб ўтишди. Шунингдек, очилиш маросимида енгил вазн тоифасида ғолибликни қўлга киритган спортчиларни тақдирлаш маросими ҳам ўтказилди.\nМаросимнинг иккинчи қисми мухлисларнинг диққатини янада тортди. Зеро, унда Адҳамжон Эргашев, Достон Ёқубов, Акбар Жўраев каби Ўзбекистон терма жамоасининг асосий таркиб вакиллари, жаҳон ва Осиё чемпионлари ўз чиқишлари билан йиғилган томошабинларнинг олқишларига сазовор бўлишди.\nРегламентга кўра, Ўзбекистон кубоги баҳслари яна 3 кун давом этади. Мусобақа эса келаси ой Таиландда ўтадиган жаҳон чемпионатидан аввал терма жамоа вакилларининг жисмоний ва функционал холатини яна бир бор кўздан кечириб олиш имконини беради.\n22 Avgust, 2019|Сараланган, Янгиликлар|


Ўзбекистон “қора бозор”ида доллар арзонлади\n28 ноябр 2020, Тошкент вақти: 10:54\nЎзбекистон “қора бозори”да АҚШ долларининг курси кун сайин арзонлаяпти. Жорий ҳафта бошида 1 АҚШ долларининг ўзбек сўмига нисбати “қўл”да 2780 сўмни ташкил қилган бўлса, жума куни бу кўрсаткич 2650 сўмни ташкил қилди.\nОзодлик манбаларига кўра, доллар курсининг пасайиши "GM-Uzbekistan" машиналарининг қайта савдога қўйилгани билан боғлиқ.\n"GM-Uzbekistan" автомобилларининг аксари фақат сўмда сотилгани боис машина харид қилишни хоҳловчилар долларда бўлган пулларини ўзбек сўмига айлантираётгани натижасида “қора бозор”да доллар курсининг пасайиши кузатилаяпти.\nЎзбекистонда АҚШ долларининг расмий курси “қора бозор”га нисбатан анча арзонлиги боис аҳоли пул алмаштиришда “қора бозор”ни маъқул кўради.\nЎзбекистон Марказий банки маълумотига кўра, бугунги кунда 1 АҚШ долларининг сўмга нисбатан қиймати 1976.44 сўмни ташкил қилаяпти.


Президент қачон ўзини бахтли ҳис қилишини айтди - Namanganliklar.uz\nПрезидент Шавкат Мирзиёев Фарғонага қилаётган ташрифи доирасида вилоятда амалга оширилаётган ишлар тақдимоти билан танишди. Давлат раҳбари пахтани қайта ишлашнинг учинчи-тўртинчи босқичида сусткашликка йўл қўйилаётганини танқид қилди. Бу ҳақда Xabar.uz мухбири маълум қилди.\n— Фарғонадаги текстил корхоналари ип-калава етиштиришни 192 фоизга бажаришади, яъни вилоятда етиштирилаётган пахта тўлиқ қайта ишланиб, бошқа вилоятлардан ҳам олиб келинади. Аммо мана шу маҳсулот ип-калава кўринишида экспортга чиқарилмоқда. Пахтани қайта ишлашнинг учинчи-тўртинчи босқичлари бор-йўғи 17 фоиздан иборат.\nҲозир ип-калава ўзимизга етишмаяпти, сиз эса шунчаки четга сотиб юбормоқдасиз. Текстил корхоналари учинчи-тўртинчи босқичга ўтиши шарт. Фарғона вилоятида 81 минг гектар ерга пахта экилади. Мана шу ерда етиштирилаётган хом-ашёни тўлиқ қайта ишласак миллиардлаб доллар экспорт қилиш имкони пайдо бўлади, — деди Шавкат Мирзиёев.\nДавлат раҳбари шунингдек янги корхоналарни лойиҳалаштиришда замонавий услубдан фойдаланишни талаб қилди.\n— Японияда битта автомобил заводи қуриш учун 10 гектар ер етарли. Улар 25-қаватга ҳам станок ўрнатади. Нима учун бизнинг автомобил заводимиз 50 гектар ерни эгаллаши керак? Билиб қўйинг, Фарғонада ҳам Япония ва Хитойда бўлгани каби аҳоли зич яшайди, ер танқис. Демак ишни замонага мос ташкил этишимиз керак, — деди Президент.\nШавкат Мирзиёев бунинг учун лойиҳалар фабрикаси имкониятларидан тўлиқ фойдаланиш лозимлигини таъкидлади. Бунинг учун ҳудуднинг ўзига ҳос жиҳатларини ўрганиш ва янги бизнес режаларда барча имкониятлардан фойдаланиш лозим бўлади.\n— Биз нафақат ер ости бойликлари, балки шамолнинг хусусиятларини ҳам ўрганишимиз керак. Муқобил энергиядан фойдаланиш учун фақат йирик лойиҳалар бўлиши шарт эмас, масалан, 5-10 миллион долларлик шамол электр станциялари қурса ҳам бўлади. Балки қаердадир кичик ГЭС қуриш мумкиндир. Мана шундай шамол ва сувга ишлайдиган кичик электр станциялари биттагина маҳаллани марказий тизимдан узиб, ток билан таъминлаб берса, раҳмат айтаман.\nЛойиҳалар фабрикаси булоқдек қайнаши лозим. Худди шифобахш булоқдан чиққан минераллар одам танасига соғлик бергандек, лойиҳалар булоғи иқтисодни соғломлаштириши керак, — деди Шавкат Мирзиёев.\nПрезидент тадбиркорларда бизнес ғоялари кўп бўлиши ва уларни амалга оширишда ёрдам бериш лозимлигини айтиб ўтди.\n— Биз кўрган фабрикадаги аёллар 2 миллион сўм маошга кўзи ёниб ишламоқда. Мен қачон бахтли бўламан? Қачонки ўша аёллар 2 миллион эмас, 10 миллион сўм ойлик олса, ўзимни бахтли ҳис қиламан. Бунинг учун кўп ишлаш, лойиҳаларни кенгайтириш керак бўлади.\nБизнинг забардаст ва уддабурон халқимиз бор, тадбиркорлар етарли. Уларга бироз ёрдам бериб юборсак бўлгани, — деди Президент.\nШавкат Мирзиёевнинг Фарғона вилоятига сафари давом этмоқда. Xabar.uz ахборот-таҳлилий портали ташрифга доир янгиликларни ёритишда давом этади.\n2 302 Ko'rishlar\nЖасур Умировнинг ишини «ёпди-ёпди» қилган терговчи ҳаракатларини прокуратура ўрганади


Пенсия ислоҳотининг муаллифи қаерга йўқолди? » Ўзбекистон янгиликлари – Zamin.uz\nПенсия ислоҳотининг муаллифи қаерга йўқолди?\n23 декабрь 2019, 16:43\nЖанжаллар билан танилган Владимир Назаров Ўзбекистонга кўчирилди. Россия Федерацияси Молия вазирлигининг “НИФИ” директори Владимир Назаров янги истиқболли ишни бошлаб юборди.\n«Интересант»ни аниқлашича, пенсия ислоҳотининг муаллифи Россия номидан иқтисодий ислоҳотларни назорат қилиш учун Ўзбекистонга жўнатилган.\nПенсия ёшини ошириш тўғрисидаги қарорнинг назарий асосларини белгилаб берган, 35 ёшли иқтисодчи собиқ иттифоқ республикаси учун иқтисодий ўзгариш дастурини ишлаб чиқадиган ҳукуматлараро комиссиянинг асосий аъзоси бўлди.\n2018 йилнинг июлида Владимир Назаров бўлажак Россия пенсионерларининг нафратланишига асосий сабаб бўлган эди. Айна уни пенсия ислоҳотининг муаллифи сифатида оммавий ахборот воситаларида номи айтилган эди.\nГарчи сўнгги қарор бу йигитча томонидан эмас, балки Кремлдаги юқори лавозимли шахслар томонидан қабул қилинган бўлсада, лекин у ҳар бир нарса учун айбдор бўлган одам ролини ўйнаши жуда ачинарли эди. Кейинчалик эса, Назаровнинг ўртача ойлик ойлик маоши – ойига 2 миллион (Россия рублида) эканлиги «Интересант” томонидан маълум қилинганидан сўнг, халқнинг ғазабига учради.\nПенсия ислоҳоти муаллифига қаратилган лаънатлар интернетдаги барча ижтимоий тармоқлар ва форумлар билан тўлиб кетди. Ҳатто тақиқланган услублар қўлланилиб: кимдир Назаровни Кудриннинг беникоҳ ўғлини деган ёлғон миш-миш тарқатди. Нима учун? Гап шундаки, чукни у Кудринга кўринишидан ўхшаш ва кўзойнаклари ҳам бор. Манашу барча аругментация.\nДаставвал Назаров истамаслигини рад этди – Геростратнинг улуғворлиги уни ҳатто хушнуд этди. Ҳатто баъзан у, ўзига нафрат оловини қўя бошлаган эди – бундай холат у ўзининг «қашшоқлиги» ни намойиш этиш учун, “Фейсбукда ўзининг йиртиқ поябзалини суратини қўйганида кузатилди. Кейин у ўзини танқид қилганлар билан фаол равишда бахс-мунозара қила бошлади. Кейин эса, тўсатдан – ахборот майдонидан бутунлай ғойиб бўлди.\nКўринишидан, «олий даражадаги ўртоқлар» “НИФИ”нинг ёш директорига мурожаат қилишиб, бошқа унақа жанжалларга аралашмасликни сўрашган – унинг уч ойлик сукутига бошқа ҳеч қандай изоҳ топилмади.\nХуллас, энди Владимир Назаров, балки, «бало-қазодан четроқда бўлиш» учун, Ўзбекистонга ўтказилганлиги маълум бўлди.\nҲозир у кўпинча Тошкентда бўлади. Москвада ҳам ўзбек ака-укалари билан мулоқот қилмоқда. Назаров раҳбарлигида «ислоҳотларнинг йўл харитаси» ишлаб чиқилмоқда – бу, келгуси уч йил давомида Ўзбекистондаги тузилмавий ислоҳотлар дастури.\nДастур, табиийки, нафақат либерал, балки деярли гайдарча услуб. Унинг умумий хусусиятлари 29 ноябрь куни Тошкентда бўлиб ўтган катта давра суҳбатида баён этилган. Назаров бу ерда шахсан иштирок этди. У ўзбекларни рақобатбардош бозор иқтисодиётига олиб боришини айтди. 6 декабрь куни эса, Москвада икки томонлама учрашув бўлиб ўтди.\nНИФИнинг расмий сайти, яқинда ушбу ташкилот «Ўзбекистон Республикаси Молия вазирлиги ва Россия Федерацияси ўртасидаги давлат молиясини бошқариш соҳасида икки томонлама ҳамкорлик дастури» доирасида Ўзбекистон Республикаси Молия вазирлигига эксперт-таҳлилий ёрдам кўрсатмоқда.\nУмуман олганда, бир томондан, Владимир Назаров учун янги, руслар учун хавфсиз бўлган жой топилгани яхши. Бошқа тарафдан, фақатгина ўзбекларга ҳамдардлик билдира оламиз, энди улар Гайдарнинг рецептларига кўра иқтисодий шок терапиясининг барча «ажойиботларини» ўрганиши керак бўлади.\nБироқ энг муҳими, бу ҳали ҳаммаси эмас: Ўзбекистон МДҲ давлатлари орасида пенсия ёши ҳали ҳам кўтарилмаган мамлакат бўли қолмоқда. Эркаклар ҳали ҳам у ерда 60 ёшда, аёллар эса 55 ёшда нафақага чиқарилади. Бу, албатта, бетартиблик. Пенсия ислоҳоти муаллифи Владимир Назаров бу ерда жуда ҳам керак бўлади.\nЯнгиликлар » Жамият » Пенсия ислоҳотининг муаллифи қаерга йўқолди?\n15:55 Владимир Путин Ўзбекистонга ташриф буюради\n07:32 Пенсия ёшини босқичма-босқич ошириш таклиф этилмоқда


Президент уй-жойларга хизмат кўрсатиш тизимига оид таклифларни кўриб чиқди | Qalampir.uz\nПрезидент уй-жойларга хизмат кўрсатиш тизимига оид таклифларни кўриб чиқди\nЖамият\t27 Апрель 2021 08:22 3106\nЎзбекистон Президенти Шавкат Мирзиёев кеча, 26 апрель куни кўп квартирали уйларни бошқариш тизимини такомиллаштиришга оид тақдимот билан танишди. Бу ҳақда Президент Матбуот хизмати хабар бермоқда.\nМаълум қилинишича, бугунги кунда Ўзбекистонда 37 минг 402 та кўп қаватли уй, уларда 1 миллион 300 мингдан ортиқ хонадон бор. Бу уйларнинг 68 фоизига ширкатлар, 24 фоизига бошқарув компаниялари хизмат кўрсатади, 8 фоиз уйлар эса мулкдорлар томонидан умуман бошқарилмайди.\nҚайд этилишича, уй-жой мулкдорлари ширкатлари 4 минг 430 та бўлиб, шундан атиги 1 минг 350 таси ёки 30 фоизи яхши ишлайди, холос. Қолгани ўрта ва оғир шароитда. Ўрганишларда аниқланишича, тўловлар бўйича тарифларнинг норентабеллиги, ҳисоб-китобларнинг шаффоф эмаслиги, муҳандислик-коммуникация тармоқларининг эскиргани муаммоларга сабаб бўлмоқда. Кўп ширкатлар ўз вазифасини бажармайди, бунинг учун уларда кадрлар етишмайди. Оқибатда хонадон эгаларининг ширкат ва бошқарув компанияларига ишончи йўқолган. Бадалларнинг тўлиқ йиғилмаслиги туфайли дебиторлик қарздорлиги ошиб кетган.\nПрезидент кўп қаватли уйларда яшовчи одамларни қийнаб келаётган бу масалага эътибор қаратиб, хизмат кўрсатиш тизимини яхшилаш бўйича мутасаддилар олдига вазифа қўйган эди.\nШунга мувофиқ, чет эллик мутахассисларни жалб этган ҳолда жойларга чиқилиб, аҳоли ва ширкатлар вакиллари билан фикрлашилиб, муаммолар чуқур ўрганилган. Хориж тажрибаси асосида кўп квартирали уйларга хизмат кўрсатишни такомиллаштириш бўйича таклифлар ишлаб чиқилган.\n“Хусусан, Уй-жой коммунал хизмат кўрсатиш вазирлигининг ҳудудий бошқармалари ҳузурида Кўп квартирали турар жой фондини таъмирлаш жамғармасини ташкил этиш, уни 35 фоиз Республика бюджети, 35 фоиз маҳаллий бюджет ва қолган 30 фоизини мулкдорлар тўловидан жамғариладиган маблағлар ҳисобидан шакллантириш режалаштирилган.\nҲисоб-китобларнинг шаффофлигини таъминлаш мақсадида бошқарув ташкилотлари ва ширкатларнинг электрон реестрини юритиш, ҳар бир кўп қаватли уйга алоҳида шахсий ҳисобрақам очиш, уйнинг хизмат кўрсатиш ҳудудини аниқ белгилаш, мулкдорларга ҳисобот бериш тартибини такомиллаштириш, ҳисоб-китобларга биллинг тизимини жорий қилиш мўлжалланган”, дейилади хабарда.\nМаълум қилинишича, тақдимот жараёнида Президент Шавкат Мирзиёев соҳани тубдан такомиллаштириб, хизмат кўрсатиш бўйича замонавий тизим яратиш юзасидан топшириқлар берган. Кўп қаватли уйларни қуришдан олдин хизмат кўрсатишни ўйлаш, турар жойлар фонди ва ҳудудини оқилона сақлаш кераклигини таъкидлаган.\nТаъмирланадиган уй-жойлар қамровини кенгайтириш, бошқарув компаниялари ва ширкатлар учун малакали кадрлар тайёрлаш бўйича ҳам кўрсатмалар берилган. Молия вазирлигига белгиланган чора-тадбирлар учун маблағ ажратиш вазифаси қўйилган.\n22 Январь 15:49 51935\n23 Январь 11:39 50483\n23 Январь 20:24 50302\n24 Январь 09:34 38496\n24 Январь 17:35 36903


ислоҳотлари: ютуқлар ва устувор вазифалар» мавзусида халқаро медиа-форум ўтказилди. Бу ҳақда Бош прокуратура матбуот хизмати хабар берди. Тадбир ... воситалари вакиллари ҳамда халқаро экспертлар иштирок этишди. форумда иштирокчиларга коррупцияга қарши курашиш борасида жорий йилда амалга ...\nёшлар масалалари бўйича ҳамкорликни ривожлантириш” мавзусида халқаро форум бўлиб ўтди. Ўзбекистон Республикаси Олий Мажлиси Сенати Раиси Танзила ... чекланган шахслар учун барча шарт-шароитлар яратилмоқда. форум иштирокчилари хорижий мамлакатларда ёшлар манфаатларини рўёбга чиқариш, ...\nташкилоти (ШҲТ) ахборот технологиялари ва инновацион ривожланиш форуми бўлиб ўтди. Фото: «Xabar.uz» ШҲТ бош котиби ўринбосари Шерали ... ривожлантириш вазири ўринбосари Қаҳрамон Юлдашевлар форумни очиб беришди. Бу ШҲТнинг ахборот технологиялари ва инновацияларга ...\nва инновацияларнинг роли» мавзуидаги Халқаро тиббиёт ва фармацевтика форуми ўз ишини бошлади. Бу ҳақда вилоят ҳокимлиги ахборот хизмати хабар ... хабар берди. 13-14 сентябрь кунларида икки кун давом этадиган форумда жаҳоннинг 30 дан ортиқ давлатидан, хусусан Россия, Туркия, Жанубий ...\nҳар йили ўтказиб келинаётган йирик ва муҳим тадбир. Ҳафталик Саммит, форум, Кўргазма, матбуот анжуманлари, тақдимотлар, акциялар, мукофотлаш ... доир ўзларини қизиқтирган барча саволларга жавоб олишлари мумкин. форум. Мунозаралар форматида ташкил этиладиган форум қатнашчилари жорий ...\nвилоятида бўлиб ўтган I Халқаро Инвестиция форуми туфайли хорижий инвесторлар учун воҳа эшиклари очилди. Унда 30 та давлатдан 220 та хорижий компаниялар қатнашди.«Xabar.uz» мухбирининг ... йўналишлар бўйича секцияларга бўлиниб ўз ишини давом эттирган форум доирасида биринчи секцияда 100 млн.доллар, 2 секция ва 3 секцияларда ...\nвилоятида 2019 йил 22 август куни илк бор Халқаро инвестицион форуми ташкил этилмоқда. Вилоят ҳокимлиги матбуот хизматининг «Xabar.uz»га ... ҳокимлиги матбуот хизматининг «Xabar.uz»га хабар беришича, форумда хорижий давлатларнинг Ўзбекистондаги Фавқулодда ва Мухтор элчилари, ...\nМинскда Беларусь ва Ўзбекистон регионлари форуми бўлиб ўтади. форум давлатлараро алоқаларнинг ривожланиш омили бўлмиш минтақалар ҳамкорлигига бағишланган. Бу ҳақда Беларуснинг «Белта» ... бағишланган. Бу ҳақда Беларуснинг «Белта» нашри ёзмоқда. Бугун форум майдончаларида минтақалараро ҳамкорлик тўғрисидаги келишувлар пакети, ...\nўтадиган Бирлашган миллатлар ташкилотининг давлат хизмати бўйича форуми ҳамда БМТ мукофоти билан тақдирлаш маросимида иштирок этишди.Тадбирда ... давомида қуйидагилар режалаштирилган:- давлат хизмати бўйича БМТ форуми ҳамда тақдирлаш маросимида иштирок этиш;- Озарбайжон Президенти ...\nқилинганлигининг 9 йиллигига бағишланган «Республика ёш архивчилар форуми» бўлиб ўтди. Унда Вазирлар Маҳкамаси ҳузуридаги «Ўзархив» агентлиги, ... архиви соҳасида фаолият кўрсатаётган мутахассислар иштирок этишди. форум доирасида дастлаб Шаҳрисабз шаҳрида жойлашган Оқсарой мажмуасида ...


Алишер Усмонов андижонликларга 2,5 миллиард сўм моддий ёрдам ажратди — Review.uz\nАлишер Усмонов андижонликларга 2,5 миллиард сўм моддий ёрдам ажратди\nАндижон вилоятининг Марҳамат туманидаги 1000 та эҳтиёжманд оилага моддий ёрдам пуллари тарқатилди.\n“Саховат ва кўмак” умумхалқ ҳаракати доирасида коронавирус пандемияси даврида моддий жиҳатдан эҳтиёжманд оилалар қаторидан жой олган юртдошларимиз қўллаб-қувватланмоқда.\nМарҳамат тумани Андижон вилоятининг қўшни Қирғизистон Республикаси билан чегарадош қисмида жойлашган бўлиб, тан олиш керак, иқтисодиёти эндигина юксалиш сари қадам қўйган туманлардан бири ҳисобланади. Ўрганиш давомида тумандаги жами 48 та маҳалладан 1000 та оила эҳтиёжманд, деб топилган.\nУларга ўзбекистонлик таниқли бизнесмен Алишер Усмонов 2,5 миллиард сўм миқдоридаги моддий ёрдам ажратди. Ҳар бир оилага 2,5 миллион сўмдан берилди, деб ёзмоқда Халқ сўзи нашри.